Cerita di sebalik binaan ikonik Hagia Sophia

PADA hari Jumaat lalu iaitu 10 Julai 2020, Mahkamah Tinggi Turki memansuhkan keputusan pada tahun 1934 yang menyaksikan Hagia Sophia berubah status dari sebuah masjid ke muzium sekali gus menghalang umat Islam bersolat di sana.

Seminggu sebelumnya, Majlis Negara Turki menerima bantahan dari peguam yang memberi tekanan kepada pembatalan keputusan 1934, yang menukar peranan monumen bersejarah itu sebagai muzium.

Dalam kes ini, peguam merayu kepada tujuan asal pembinaan Hagia Sophia yang merupakan harta peribadi Sultan Muhammad al Fateh – melarang kepada perubahan dalam bentuk apa jua kepada harta, tanah dan penggunaannya.

“Di dalam kes kontroversi ini tersemat sedikit elemen kebebasan beragama. Pada awal zaman moden Turki berlaku keretakan dalam amalan keagamaan, penggunaan pakaian dan kehendak keagamaan.

“Satu daripada polisi yang ditetapkan menafikan komuniti muslim berada di tempat yang mereka sifatkan sangat simbolik bagi mengerjakan solat untuk hampir lima abad.

“Sama ada keputusan mahkamah menyokong atau menentang pembatalan, menghormati peraturan undang-undang adalah mustahak. Untuk itu, badan kehakiman harus menegakkan kebebasan tanpa pertimbangan politik,” katanya peguam antarabangsa, Hassan Imran.

Pihak berkuasa secara konsisten menegaskan, kedudukan Hagia Sophia sebagai monumen bersejarah dan kebudayaan sejak dari abad ke-6 selepas masihi akan terus dilindungi meskipun dibuka kepada awam seperti mana berlaku kepada Masjid Biru.

Jurucakap Presiden Turki, Ibrahim Kalin turut mempertahankan keputusan dengan berkata, kebenaran untuk mengerjakan solat tidak akan menghilangkan identitinya.

“Turki akan memelihara ikon Kristian di sana seperti mana kami lakukan kepada tinggalan sejarah Kristian yang lain. Isu Hagia Sophia bukan masalah luar tetapi soal kedaulatan Turki,” kata Menteri Luar, Mevlut Cavusoglu.

Dengan kekayaan masa lampau dan kepelbagaian yang dimiliki, persoalan kini menyelubungi apakah signifikan serta makna Hagia Sophia kepada Turki.

Bagi sesetengah pihak melihat ia sebagai gereja, ada juga melihatnya sebagai tinggalan bersejarah penakhlukan Constantinople pada tahun 1453 oleh Sultan Muhammad al Fateh.

Pada ketika ramai mengkritik keputusan membenarkan orang ramai mengerjakan solat di lokasi tinggalan sejarah itu, pakar Antropologi Kuno di Universiti Setif, Khalid Yacine berkata, tiada apa yang pelik dengan keputusan berkenaan.

“Hagia Sophia merupakan sebahagian daripada cerita kebudayaan Turki. Tanpanya maka tiadalah Turki dan tiada Istanbul,” katanya.

Kelahiran Turki

Selepas berjaya menawan Constantinople yang kemudiannya ditukar kepada nama Istanbul, Sultan Muhammad al Fateh mengerjakan solat Jumaat pertamanya di sana. Apocrypha pernah bercerita tentang seorang sultan muda melutut ketika bersolat sebelum memasuki kota berkenaan.

Dengan mengambil kira sensitiviti masyarakat berbilang bangsa dan agama yang berada di kota tersebut, Sultan Muhammad al Fateh mengarahkan, sentuhan dekorasi baharu diberikan kepada Hagia Sophia pada masa sama tidak memusnahkan tinggalan pemerintahan terdahulu.

Pada ketika arahan berkenaan dikeluarkan, Hagia Sophia sudah berusia 900 tahun dan pernah mengalami dua kali kebakaran besar dan tiga kali gempa bumi – satu daripadanya menyebabkan kesemua binaan atap runtuh.

Semenjak itu, Hagia Sophia pantas menjadi ikon kebudayaan yang mengandungi pelbagai tinggalan sejarah Turki untuk tatapan masyarakat ketika ini. Turut dikenali sebagai ‘Great Mosque’ pelbagai usaha turut dipacu bagi mengekalkan keaslian rupa bentuknya.

Penghadang atau ‘buttresses’ diletakkan bagi mengelakkan ia daripada roboh ketika zaman pemerintahan Murad III oleh arkitek tersohor, Sinan yang bertanggungjawab menerapkan aspek Islam dalam seni binaannya.

Beberapa penambahbaikan turut dilaksanakan antaranya pembinaan sekolah ketika pemerintahan Sultan Mahmud I dan bilik jam ketika zaman Sultan Abdulmejid.

Pada ketika itu, pakar sejarah dari Russia, Peter Ouspensky dalam kenyataan yang penuh ikonik berkata, : “Orang Turki lebih memahami nilai yang terdapat di bandar berkenaan berbanding tentera Salib yang menakhluknya pada tahun 1204”.

Hagia Sophia juga merupakan rumah bagi koleksi kaligrafi dalam empayar Turki dengan kehadiran penulisan hebat, jubin berseni dan tinggalan warisan seni peradaban yang tidak terkira banyaknya.

Hakikatnya, Hagia Sophia lebih daripada monumen tentang pencapaian manusia dan ruang untuk mempamerkan kreativiti seni, ia juga merupakan tempat lima sultan dan keluarga mereka memerintah yang membawa status sejarah tidak ternilai.

Walaupun, kerajaan mengambil keputusan untuk membenarkan tinggalan sejarah itu sebagai lokasi mengerjakan solat kepada orang awam, perlu disedari Hagia Sophia akan tetap dihormati dan dipelihara dengan baik. – Agensi


Bahasa Melayu terus didaulatkan selepas 1970-an

Oleh Athirah Huda Zalhe

BANGI, 1 Rabiulawal 1444H, Rabu – Bahasa nasional bukan sekadar untuk jati diri atau penyatuan bagi negara-negara pelbagai etnik, sebaliknya turut berperanan membangunkan ekonomi dan industri negara.

Profesor Fakulti Pengajian dan Pengurusan Pertahanan, Universiti Pertahanan Nasional Malaysia (UPNM), Prof Datuk Dr Wan Hashim Wan Teh berkata, negara menghadap tempoh reformasi budaya pada tahun 1970-an, di mana Dasar Ekonomi Baru (DEB) dan Dasar Kebudayaan Kebangsaan bermula.

Waktu itulah universiti kita UM (Universiti Malaya) dan kemudian UPM (Universiti Putra Malaysia) hingga hari ini, dan sedar tidak sedar sudah 40 tahun menjadikan universiti ini wujud daripada satu kepada 20, katanya.

“Ini adalah pendaulatan bahasa Melayu sebagai bahasa kebangsaan, bahasa rasmi negara dan pengantara kita.

“Kita harus ingat bahawa cultural reformation pada waktu 1971 iaitu zaman Tun Abdul Razak yang begitu tegas mewujudkan, kalau tidak kita masih dalam bahasa Inggeris.

“Hari ini, bahasa kita melahirkan jurutera, pakar sains komputer dan pergi ke angkasa lepas semuanya adalah pendidikan dalam bahasa Melayu, tiada kelemahan yang kita dapati di kalangan generasi muda selepas tahun 1970-an,” katanya.

Beliau berkata demikian dalam pembentangan kertas kerja pada Kongres Antarabangsa Bahasa dan Tamadun Alam Melayu di Universiti Kebangsaan Malaysia (UKM) di sini, hari ini.

Selain itu, Prof Wan Hashim berkata, Jerman pada Abad Ke-14 dikenali sebagai sebuah negara yang paling mundur di Eropah berbanding Perancis dan England, oleh kerana bahasanya.

Melalui teori neuro sosio-linguistik, beliau berkata, seorang cendikiawan Jerman, Gottfried Wilhelm Leibnig mengemukakan bahawa Jerman akan turut berkembang maju hanya dengan membina dan mengembangkan bahasa negara itu terutama untuk tujuan pendidikan awal.

“Dia membuat satu teori bahawa bahasa Jerman yang mundur itu membuatkan negara dan masyarakatnya mundur. Ada segelintir orang Jerman yang ghairah dengan bahasa Perancis dan tidak mempedulikan bahasa Jerman itu sendiri.

“Tetapi, dengan semangat nasionalis, akhirnya Leibnig dapat meyakinkan bahawa orang Jerman dapat maju dengan memupuk bahasanya sendiri, dan hasilnya 50 ke 100 tahun ini, Jerman sudah maju ke hadapan,” katanya.


MCA bincang bangun kampung baru Cina dengan Parti Komunis China?

BANGI, 24 Rabiulawal 1442H, Selasa – Parti berasaskan perkauman, MCA dilaporkan menyertai program diskusi bersama Parti Komunis China, baru-baru ini bagi membincangkan pembangunan kampung baru melibatkan beberapa buah negara.

Naib Presiden MCA merangkap Pengerusi Jawatankuasa Hal Ehwal People’s Republic of China (PRC) dan Pusat Inisiatif Belt and Road MCA, Datuk Tan Teik Cheng telah mewakili Malaysia membincangkan kemajuan dan pembangunan kampung baru Cina.

Program diskusi yang turut disertai 25 pemimpin dari tiga sektor utama MCA itu, dinamakan sebagai ‘Melihat Parti Komunis China dari Atas Awan’ pada Khamis lalu bersamaan 5 November.

Program berkenaan dijalankan secara panggilan video dan disertai 130 peserta antaranya dari Malaysia, Pakistan, Myanmar, Nepal dan Sri Lanka.

Inisiatif Parti Komunis China berkenaan adalah bagi menerangkan kaedah revitalisasi desa, dengan para peserta dibawa ‘mengunjungi’ tiga kampung di daerah Yunnan, China.

Mereka dibawa ‘berjalan sambil melihat’ kampung-kampung tersebut untuk memahami usaha pembangunan industri luar bandar China, serta peranan Parti Komunis China dalam usaha revitalisasi desa.

Sementara itu, Teik Cheng ketika dijemput memberi ucapan berkata, program diskusi itu dilihat memberi manfaat kepada ramai pihak.

“Terdapat 607 buah kampung baru di Malaysia, hubungan MCA dengan kampung baru sangatlah erat dan kampung baru telah wujud sebelum kemerdekaan Malaysia lagi.

“Pada waktu itu, penjajah British telah mengarahkan diaspora etnik Cina di luar bandar untuk ditempatkan sekali, penempatan-penempatan ini akhirnya menjadi kampung baru Cina,” katanya.

Menyifatkan MCA sebagai pihak yang banyak bertanggungjawab membantu dalam pelbagai aspek pembangunan di kampung baru, Teik Cheng berkata, usaha itu sehingga menjadikan ‘kampung baru dilihat sebagai MCA dan MCA dilihat sebagai kampung baru, ada MCA ada kampung baru’.

“MCA secara sukarela telah bekerja untuk pembangunan kampung baru. Di bawah jagaan MCA dan kerajaan, kampung baru telah berkembang pesat dan makmur dalam beberapa dekad ini.

“MCA telah membantu dalam pembinaan rumah, jalan, jambatan dan kemudahan asas serta menggalakkan penduduk kampung baru mendapatkan pendidikan,” katanya.

Beliau berkata, terdapat beberapa contoh kejayaan transformasi kampung baru antaranya ialah 10 buah kampung baru Cina di pantai timur Semenanjung Malaysia di Raub, Pahang.

Umum mengetahui, Raub ketika ini menghadapi kontroversi pencerobohan tanah haram yang berlarutan sejak bertahun lamanya oleh pekebun durian.

Pun begitu, Teik Cheng pula berbangga dengan penghasilan durian Musang King di Raub kerana berkualiti tinggi dan berjaya menembusi pasaran luar negara sehingga tercetusnya keghairahan memakan durian jenis itu termasuk di China.

“Pada bulan lepas (5 Oktober) Festival Durian Malaysia China (Guang Xi) Online 2020 telah diadakan serentak di tiga lokasi di dua buah negara ini.

“Setelah hanya beberapa jam dimulakan 70,000 individu menghubungi terus pengusaha durian sehingga 300,000 biji durian Musang King bernilai RM30 juta habis terjual dalam masa hanya 50 minit 48 saat,” katanya.

Teik Cheng juga berkata, MCA akan terus bekerjasama dengan jabatan kerajaan berkaitan demi kemajuan dan pembangunan berterusan kampung baru serta menyumbang kepada usaha revitalisasi ekonomi kampung baru.


Kawasan ‘hotspot’ banjir kilat di Kelantan dikenal pasti

KOTA BHARU, 24 Jamadilawal 1444H, Isnin – Kerajaan Kelantan telah mengenal pasti beberapa kawasan ‘hotspot’ di negeri itu bagi mengatasi masalah banjir kilat yang sering berlaku apabila berlakunya hujan lebat berterusan.

Timbalan Menteri Besar, Datuk Mohd Amar Nik Abdullah berkata, kerajaan negeri juga telah meminta Jabatan Pengairan dan Saliran (JPS) dan Jabatan Kerja Raya (JKR) mengenal pasti kawasan terbabit yang perlu diberi keutamaan dan perhatian segera bagi mengurangkan kesan banjir.

“Kerajaan negeri sudah meluluskan peruntukan untuk menyediakan parit, saliran dan longkang di beberapa kawasan tertentu.

“Namun, projek itu belum lagi dimulakan dan mungkin tahun depan baru mula sebab sekarang ini sudah hujung tahun. Biasa hujung tahun, tidak ada kontrak dan sebagainya dibuat,” katanya kepada pemberita selepas menziarahi mangsa banjir di Pusat Pemindahan Sementara (PPS) Sekolah Kebangsaan Tapang, di sini hari ini.

Mengulas lanjut, Mohd Amar berkata, selain faktor cuaca, masalah perparitan kurang terurus antara punca berlakunya peningkatan mangsa banjir di Kelantan termasuk di kawasan yang tidak pernah dinaiki air.

“Banjir kali ini agak luar biasa mungkin kerana taburan hujan lebat yang banyak dalam tempoh singkat sehinggakan ada beberapa kawasan yang sebelum ini tidak pernah dinaiki air, turut terjejas seperti di Panji, Kota Bharu,” katanya.

Selain itu, katanya terdapat beberapa kawasan, penduduk didapati membuang sampah sehingga menyebabkan parit tersumbat.- Bernama


Petisyen bantah bina SJKC Too Joon Hing raih 16,360 tandatangan

BANGI, 20 Ramadan 1442H, Ahad – Sebanyak 16,360 tandatangan berjaya dikumpulkan menerusi petisyen atas talian ‘Bantahan Cadangan Pembinaan Sekolah Jenis Kebangsaan Cina (SJKC) Too Joon Hing di Bandar Kinrara Puchong Selangor setakat jam 8.30 malam tadi.

Petisyen dilancarkan oleh Persatuan Penduduk Bandar Kinrara (BK) itu bertujuan membantah sekeras-kerasnya pembinaan SJKC Too Joon Hing serta menyokong pembinaan sekolah kebangsaan untuk semua kaum.

Pengerusi Persatuan Penduduk BK5B Bandar Kinrara, Puchong Selangor, Mohamed Harun Mohamad Sidik berkata, pemaju di bawah pengurusan Perumahan Kinrara Berhad (PKB) sebelum ini telah menyediakan satu tapak untuk sebuah sekolah kebangsaan dibangunkan di fasa BK5B.

Bagaimanapun, katanya, sejak awal April 2021, penduduk di kawasan Bandar Kinrara dikejutkan dengan kerja-kerja pemindahan tanah secara tergesa-gesa yang menggusarkan penduduk di tapak berkenaan.

Katanya, pembinaan SJKC itu diketahui melalui maklumat daripada papan iklan yang dipasang.

Jelasnya, perkara itu jelas menimbulkan pelbagai persoalan daripada penduduk termasuk tiada sebarang notis, perbincangan atau tinjauan dilakukan oleh pihak terbabit bersama persatuan penduduk sebelum kerja-kerja pemindahan tanah dilakukan.

“Justeru, penduduk menganggap bahawa tanah tersebut telah diceroboh untuk tujuan pengkomersialan oleh pihak tertentu. Lebih memburukkan keadaan kami mendapati pokok-pokok ditapak tersebut tidak ditebang dengan baik dan ini membahayakan para penduduk yang berdekatan.

“Persoalan seterusnya ialah bagaimana sekolah ini yang pernah dirancang dibina di Taman Putra Prima Puchong dipindahkan ke Bandar Kinrara dengan kelulusan pihak-pihak tertentu termasuk penukaran status daripada SK kepada SJK(C). Kami mendesak persoalan ini dijawab oleh pihak berwajib secara telus.

“Adakah kelulusan pembinaan SKJ(C) Too Hoon Jing di kawasan majoriti Melayu ini dibuat secara sambil lewa atau tidak melalui proses yang lebih berintegriti oleh pihak berwajib dengan tidak mengambil kira pendapat atau saranan persatuan penduduk sedia ada. Sekali lagi kami mendesak perkara ini dijawab oleh pihak yang berkenaan,” katanya.

Pada masa sama, Mohamed Harun menegaskan bahawa pihaknya tidak menolak pendidikan namun hanya meminta keadilan dalam pendidikan untuk seluruh rakyat Malaysia.

Maka, katanya, pihaknya menggesa Menteri Besar Selangor, Kementerian Pendidikan (KPM), pejabat pendidikan daerah atau negeri, Majlis Bandaraya Subang Jaya (MBSJ) serta Ahli Dewan Undangan (ADUN) Kinrara supaya berbincang dalam mencari jalan penyelesaian terbaik mengenai isu pencerobohan tanah serta bantahan terhadap pembinaan SJKC Too Joon Hing.

Selain itu, pihaknya turut mencadangkan kerajaan dalam beberapa perkara termasuk membina sebuah sekolah kebangsaan di penempatan BK5B sama seperti perancangan asal demi kebaikan semua kaum di Bandar Kinrara dan kawasan-kawasan berdekatan.

“Memperbanyakkan pembinaan sekolah kebangsaan di seluruh negara ini supaya menjadi sandaran dan aspirasi semua rakyat dalam mencapai keharmonian dan integrasi nasional dengan lebih meluas sejak dari peringkat awal pendidikan anak-anak bangsa.

“Mewujudkan silibus tiga bahasa ibunda iaitu Bahasa Melayu, Mandarin dan Tamil di sekolah kebangsaan bagi tujuan menghormati dan sekali gus memperkasakan anak-anak Malaysia dengan kemahiran bertutur dan memahami tiga bahasa utama ini sebagai persediaan karier yang semakin mencabar kini.

“Mengesyorkan ke arah satu jenis sekolah kebangsaan seperti negara-negara luar sebagai jangka masa panjang keharmonian integrasi nasional di Malaysia,” katanya.


AS, Taliban bakal adakan perbincangan di Doha

WASHINGTON, 2 Rabiulawal 1443H, Sabtu – Delegasi Amerika Syarikat (AS) dijangka berlepas ke Doha, Qatar, pada hujung minggu untuk mengadakan pertemuan dengan pegawai kanan Taliban, lapor Agensi Berita Xinhua memetik Jabatan Negara.

“Pertemuan itu adalah kesinambungan daripada hubungan pragmatik dengan Taliban membabitkan isu-isu yang menjadi kepentingan negara AS. Ia bukan mengenai pemberian pengiktirafan atau legitimasi,” kata jurucakap Jabatan Negara kepada wartawan.

Jurucakap itu berkata antara agenda utama pertemuan adalah mencari jalan untuk keluar secara selamat dari Afghanistan untuk AS dan warga asing lain serta rakyat Afghanistan yang mahu meninggalkan negara berkenaan.

Pertemuan itu juga akan membincangkan mengenai komitmen Taliban untuk tidak membenarkan pengganas menjadikan negara Afghanistan bagi mengancam keselamatan AS atau sekutunya.

Agenda lain termasuk mengenai hak wanita dan remaja, membentuk kerajaan yang inklusif, dan membenarkan agensi kemanusiaan masuk ke kawasan yang memerlukan bantuan.

Menurut laporan media, delegasi AS terdiri pegawai dari Agensi Perisikan, Jabatan Negara dan Agensi Pembangunan Antarabangsa AS.

Pertemuan itu bakal menjadi mesyuarat yang pertama antara AS dan Taliban sejak pengunduran AS dari Afghanistan sejak Ogos lepas. – Bernama


Singapura sudah rekod kes ke-13 cacar monyet

SINGAPURA, 6 Muharram 1444H, Khamis – Negara jiran, Singapura melaporkan satu lagi kes jangkitan cacar monyet pada Rabu, menjadikan jumlah keseluruhan sejak Jun mencecah 13.

Kementerian Kesihatan memaklumkan bahawa kes terbaharu membabitkan seorang lelaki berusia 33 tahun tanpa sejarah perjalanan ke luar negara.

Lelaki itu disahkan positif virus pada Selasa dan jangkitannya diklasifikasikan sebagai kes tempatan yang tidak berkaitan.

Satu lagi kes tempatan yang tidak dikaitkan turut disahkan pada Isnin lalu, membabitkan seorang lelaki berusia 59 tahun tanpa sejarah perjalanan.

Daripada 13 kes cacar monyet yang diumumkan di Singapura sejak Jun tahun ini, lima daripadanya adalah import dan lapan kes tempatan.

Setakat ini, tiada satu pun kes mempunyai kaitan.

Wabak cacar monyet adalah penyakit yang disebabkan oleh jangkitan virus, dan biasanya boleh sembuh sendiri.

Bagaimanapun, komplikasi serius atau kematian boleh berlaku pada sesetengah individu. –  Agensi


Bersatu nafi tawar KJ MB Kelantan atau Kedah

BANGI, 2 Zulhijjah 1444H, Rabu – Parti Bersatu menafikan menawarkan jawatan Menteri Besar Kelantan atau Kedah kepada bekas Ketua Pemuda UMNO, Khairy Jamaluddin.

Semalam tular kenyataan kononnya dikeluarkan Presiden Bersatu, Tan Sri Muhyiddin Yassin, yang menawarkan jawatan tersebut kepada Khairy sekiranya parti gabungan parti itu menang di enam negeri pada Pilihan Raya Negeri (PRN).

Kenyataan palsu itu antara lain mendakwa Muhyiddin telah mengadakan pertemuan dengan bekas Menteri kesihatan itu serta menawarkan jawatan besarnya.

“Saya telah mengadakan pertemuan dengan Khairy Jamaluddin serta menjelaskan misi dan visi parti Bersatu dan PN khasnya bagi menghadapi PRN tidak lama lagi.

“Sesi perbincangan tersebut, saya telah memaklumkan kepada Khairy untuk bersama Bersatu dan jawatan yang bakal disandang dalam menjalankan tugasan khas di PRN nanti.

Sekiranya PN berjaya memenagi ke enam negeri di PRB nanti Khairy akan ditawarkan menjadi Menteri besar di kelantan ataupun kedah,” kata kenyataan palsu itu.

Bagaimanapun kenyataan yang kononnya dikeluarkan Muhyiddin dinafikan.


120.67 hektar tanah di Jerantut dilulus untuk tanaman Musang King

KUANTAN, 30 Rabiulawal 1442H, Isnin – Sebanyak 120.67 hektar tanah di Mukim Tembeling dan Mukim Ulu Cheka, di Jerantut kira-kira 162 kilometer dari sini, telah diluluskan untuk projek tanaman durian Musang King, setakat 20 Oktober lepas.

Pengerusi Jawatankuasa Pertanian, Industri Asas Tani dan Bioteknolgi Pahang Datuk Seri Mohd Soffi Abd Razak berkata projek pertanian yang diluluskan itu tertakluk kepada syarat yang perlu dipatuhi bagi tempoh sebelum, semasa dan selepas mendapat kelulusan.

“Bagi memastikan projek yang diluluskan tidak mendatangkan kesan kepada alam sekitar, pihak syarikat yang mendapat kelulusan perlu menyediakan laporan Penilaian Impak Alam Sekitar (EIA) seperti disyaratkan Jabatan Alam Sekitar.

“Pemantauan secara berkala juga dilaksanakan oleh agensi terlibat untuk memastikan semua syarat dipatuhi selain garis panduan bagi penanaman durian di cerun juga dikeluarkan oleh jabatan berkaitan,” katanya.

Mohd Soffi berkata demikian pada persidangan Dewan Undangan Negeri (DUN) Pahang di Wisma Sri Pahang di sini hari ini, bagi menjawab soalan Zuridan Mohd Daud (PAS-Damak) yang ingin tahu keluasan tanah yang diluluskan untuk projek tanaman itu di Jerantut.

Beliau juga memaklumkan, selain permohonan yang telah diluluskan, terdapat syarikat yang membuat permohonan untuk mendapatkan kelulusan menanam durian daripada tanaman asal iaitu kelapa sawit di kawasan Ulu Cheka. – Bernama


Ingkar gencatan senjata, 70 maut pertempuran di Sudan Selatan

JUBA, 22 Zulhijjah 1441H, Rabu – Sekurang-kurangnya 70 orang terbunuh dan berpuluh-puluh cedera dalam pertempuran antara tentera Sudan Selatan dan orang awam bersenjata di Utara negara, Warrap, menurut Pertubuhan Bangsa-Bangsa Bersatu (PBB).

Jurucakap PBB, Stephane Dujarric semalam berkata, keganasan itu berpunca daripada perselisihan faham mengenai pelaksanaan gencatan senjata yang dilakukan di daerah itu.

Gencatan senjata orang awam adalah sebahagian daripada perjanjian damai terbaharu yang ditandatangani antara Presiden Sudan Selatan, Salva Kiir dan saingannya Riek Machar, yang dilantik sebagai Naib Presiden pada bulan Februari.

Sudan Selatan mengisytiharkan kemerdekaan dari Sudan pada tahun 2011, tetapi terjadi perang saudara yang memusnahkan dua tahun kemudian ketika Kiir, etnik Dinka, memecat wakilnya, Riek Machar, anggota komuniti Nuer yang bersaing.

Ahli Dewan Daerah Tonj East County di Negeri Warrap, James Mabior Makuei mengatakan kepada agensi berita bahawa keganasan baru-baru ini bermula ketika orang awam enggan menyerahkan senjata mereka kepada tentera di sebuah pasar di Tonj East pada hari Ahad.

Sejumlah penonton bergabung dalam pertempuran yang berlaku.

Keganasan itu dengan cepat merebak ke kampung-kampung berdekatan, dengan orang awam bersenjata menyerang pangkalan tentera di bandar Romich yang berdekatan pada hari Isnin pagi, menurut jurucakap tentera Lul Ruai Koang.

Dujarric mengatakan sebuah pasar di Romich dilaporkan diceroboh dan beberapa kedai dibakar sepenuhnya.

“Banyak wanita dan kanak-kanak melarikan diri kerana takut kehilangan nyawa mereka,” katanya

Beliau mengatakan bahawa rondaan misi pengaman PBB sedang menuju ke kawasan tersebut untuk menilai keadaan keselamatan.

“Misi pengaman PBB mendesak semua yang terlibat dalam keganasan itu untuk meletakkan senjata mereka dan membantu memulihkan ketenangan demi komuniti mereka”, kata Dujarric. – Agensi


BERJASA bantah tindakan gantung pemain hoki negara

BANGI, 20 Rejab 1444H, Sabtu – BERJASA membantah tindakan keterlaluan Kementerian Belia dan Sukan (KBS) menggantung pemain hoki wanita negara, Hanis Nadiah Onn dalam perlawanan antarabangsa termasuk temasya Sukan SEA Kemboja 2023, Mei ini.

Tindakan itu dikenakan ke atas Hanis selepas beliau didapati bersalah kerana memuat naik ciapan di Twitter yang didakwa berbaur perkauman berhubung konsert artis dan komposer dari India, AR Rahman pada 28 Januari lalu.

Menyifatkan tindakan KBS tidak wajar, Ketua Penerangan BERJASA, Mohd Hamdan Mohd Sharif berkata, pihaknya telah meneliti ciapan Hanis dan mendapati tiada unsur kaum yang disebut.

Bahkan, Hanis juga tidak mengeluarkan kata-kata penghinaan melainkan perkataan ‘bau’ yang disebut merujuk situasi secara umum yang berlaku dalam perhimpunan besar di satu kawasan.

“BERJASA amat bersimpati dengan beliau kerana tetap dikenakan tindakan penggantungan walaupun beliau telah memadam dan memohon maaf jika ada pihak yang tersinggung.

“BERJASA berpendapat kemungkinan terdapat desakan dari pihak tertentu kepada KBS untuk tindakan penggantungan yang telah diputuskan,” katanya dalam kenyataan.

Sehubungan itu, BERJASA mendesak Menteri Belia dan Sukan, Hannah Yeoh dan KBS menarik semula tindakan penggantungan serta memberikan peluang untuk Hanis di atas ketidakadilan hukuman yang dikenakan.

“Dalam masa sama, BERJASA turut menyeru rakyat Malaysia untuk menghormati semua kaum dan tindakan harus diambil kepada pihak yang menghina serta menyakitkan hati, terutama bangsa Melayu sekian lama, dan bukan hanya mengambil tindakan terpilih kepada kaum tertentu,” katanya.


Kenyataan PM mungkin Siam boleh tuntut Kedah tonjol pemikiran lemah

BANGI, 20 Zulkaedah 1444H, Jumaat – “Gila betul. Saya ingat naratif ‘Siam boleh tuntut Kedah’ ini datang dari cybertrooper bodohan prokerajaan yang sedang terdesak.

“Rupanya Perdana Menteri sendiri sebut dalam Parlimen dengan begitu yakinnya. Tak sangka sebegini lemah rupanya level jati diri Perdana Menteri kita. Sangat memalukan.”

Demikian kritikan jurucakap Gagasan Bangsa, Haji Aminuddin Yahaya terhadap Datuk Seri Anwar Ibrahim yang mengaitkan dakwaan Menteri Besar Kedah Sanusi Md Nor bahawa Pulau Pinang masih hak Kedah, dengan kemungkinan kerajaan Thailand menuntut perkara sama berdasarkan sejarah lampau.

Terdahulu, Anwar menggesa Menteri Besar Kedah atau mana-mana pemimpin tidak lagi membicarakan isu tuntutan Kedah ke atas Pulau Pinang.

Pengerusi Pakatan Harapan (PH) itu berkata, tuntutan dan percubaan untuk merungkaikan perjanjian kedaulatan sedia ada boleh menyebabkan pihak lain seperti kerajaan Thailand yang dahulunya Siam menuntut wilayah Kedah atau Perlis berdasarkan perjanjian silam.

Tidak berpuas hati dengan kenyataan itu, Aminuddin bagaimanapun menegaskan, sepatutnya Anwar sebagai Perdana Menteri yakin dan tegas dengan sejarah dan tidak perlu bimbang sekiranya Siam mahu membuat tuntutan.

Bahkan, beliau perlu berani berhadapan atas prinsip ‘berani kerana benar’.

“Kalau Siam nak tuntut Kedah sekali pun, atas asas apa? Apakah Anwar lupa atau tidak tahu yang Siam pernah menakluki Kedah dahulu adalah melalui pengkhianatan dan penipuan? Anwar risau mereka nak tuntut celah macam mana pula sekarang?

“Atau sebenarnya dalam otak Anwar penuh, likat dan pekat dengan naratif sejarah British kononnya Siam dan British adalah watak-watak baik belaka?

“Apakah yang jahat adalah orang Melayu pula? Kesian nenek moyang kita di Kedah. Begitu sekali sejarah tragik mereka diputar-belit padahal begitu teruk sekali generasi mereka disembelih melalui komplot jahat British dan Siam,” katanya dalam kenyataan, hari ini.

Membidas lagi, Aminuddin mengingatkan Ahli Parlimen Tambun itu supaya tidak beria-ria mengulas isu ini di Dewan Rakyat.

“Isu Pulau Pinang-Kedah ini kamu tak perlu ‘try hard’ sangat nak komen sampai bawa masuk Parlimen. Malah, kamu tu Perdana Menteri. Segala apa yang kamu merepek pasti akan memberi kesan kepada negara.

“Kamu sudahlah ‘hangit’ merepek-repek dalam isu kalimah Allah sampai semua benda jadi tunggang langgang. Jangan pula nak cuba-cuba merepek bab sejarah negara pula,” bidasnya.


Veterinar tak terlibat kawal selia daging import

KUALA LUMPUR, 8 Jamadilawal 1442H, Rabu – Jabatan Perkhidmatan Veterinar (DVS) tidak terlibat dalam aktiviti kawal selia pengimportan daging dan produk daging di pintu masuk negara.

Dalam satu kenyataan hari ini, DVS memaklumkan dasar pengimportan daging dan produk daging sedia ada menjamin dan memastikan kualiti, keselamatan dan status halal bagi penggunaan rakyat Malaysia.

“Kelulusan import daging dan produk daging hanya dibenarkan dari sumber negara, loji pemprosesan dan rumah sembelihan yang telah dilulus dan diiktiraf oleh kerajaan Malaysia,” jelasnya.

Menurut kenyataan itu, sebelum daging dan produk daging dibenarkan import, DVS, Jabatan Kemajuan Islam Malaysia (Jakim) serta Bahagian Keselamatan dan Kualiti Makanan Kementerian Kesihatan Malaysia bertanggungjawab dalam pemeriksaan di loji pemprosesan dan rumah sembelihan mengikut prosedur yang ditetapkan kerajaan.

Pengauditan dan pemeriksaan loji pemprosesan dan rumah sembelihan di luar negara dijalankan berasaskan kod amalan standard yang ketat mengikut piawaian antarabangsa (MS 1540:2009: GMP, MS 1480:2009 HACCP, CoVP) meliputi kawalan penyakit haiwan dan zoonotik, katanya.

Menurut DVS, kelulusan dan pengiktirafan loji pemprosesan dan rumah sembelihan diberikan setelah Jawatankuasa Teknikal Penganugerahan Loji Luar Negara (JTPALLN) di peringkat DVS mendapati pihak berkenaan menepati syarat-syarat yang telah ditetapkan.

Pengesyoran oleh JTPALLN seterusnya dibawa ke peringkat Kementerian Pertanian dan Industri Makanan (MAFI), Jawatankuasa Kawalan Import Eksport Keluaran Pertanian (JKIEKP) MAFI yang dipengerusikan oleh Ketua Setiausaha MAFI menilai dan membuat keputusan untuk melulus atau menolak syor tersebut.

Pada 1 Dis, media melaporkan sebuah gudang syarikat daging sejuk beku di Taman Perindustrian Senai, Johor Bahru, Johor diserbu pihak berkuasa hasil risikan Jabatan Perkhidmatan Kuarantin dan Pemeriksaan Malaysia (Maqis) kerana dipercayai terlibat dalam kegiatan menyeludup daging sejuk beku.

Kartel berkenaan dipercayai menjadikan sebuah gudang di Senai sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula. – Bernama


Abbas gesa Israel henti ‘rompak’ sumber air Palestin

RAMALLAH, 20 Syaaban 1443H, Rabu – Presiden Palestin, Mahmoud Abbas menggesa negara haram Israel menghentikan ‘rompakan’ terhadap sumber air Palestin, lapor Agensi Anadolu.

Abbas berkata, masyarakat antarabangsa mesti mencari penyelesaian yang adil kepada isu air dihadapi oleh rakyat Palestin.

“Berapa lama dunia akan berdiam diri mengenai nasib dan kehidupan rakyat Palestin, kita yang menjadi tebusan oleh penjajah Israel melalui amalan perkauman dan kawalannya ke atas sumber kita serta hak kita yang sah?

“Pendudukan Israel mengawal sumber air di bawah dan di atas tanah.

“Malah, ketamakan penjajah di tanah dan air kita masih menjadi asas kepada semua perluasan penempatan haram,” katanya dalam ucapan sempena Hari Air Sedunia pada Selasa.

Setiap 22 Mac menandakan sambutan Hari Air Sedunia yang menekankan kepentingan air bersih.

Hari itu diangkat untuk menyokong pengurusan sumber air bersih yang mampan. – Agensi


Kenapa DAP mengamuk? Langkah Kedah tak salah, ikut undang-undang: Mufti

Oleh Zuhayati Yazid

BANGI, 10 Rabiulakhir 1443H, Isnin – Mufti Negeri Sembilan, Datuk Mohd Yusuf Ahmad menyambut baik tindakan kerajaan Kedah tidak lagi memberi kelulusan lesen premis perjudian dan menghadkan aktiviti penjualan arak di seluruh negeri itu.

Beliau turut berharap langkah positif itu dicontohi negeri-negeri lain yang masih dalam pentadbiran negara Islam.

“Inilah masa kita tunjukkan kuasa semaksimumnya menerusi perundangan yang tepat, jangan esok bila hilang kuasa kita hanya mampu menangis sahaja.

“Tindakan Kedah ini tidak salah kerana dibuat dalam bidang kuasa sebenar, jadi pihak lain tidak perlu pertikaikan.

“Dulu ketika DAP jadi pemerintah semua diubah dan saat itu ramai yang menyesal, jadi peluang kedua yang ada ini guna sebaiknya,” katanya kepada Ismaweb.net, hari ini.

Tindakan ini dilaporkan mendapat bantahan antaranya Timbalan Ketua Menteri II Pulau Pinang, P Ramasamy yang mendakwa keputusan kerajaan Kedah bertujuan mengawal orang bukan Islam dan menafikan hak mereka.

“Sekiranya kerajaan negeri mahu melarang orang Islam pergi ke kedai-kedai judi saya tiada apa-apa yang boleh diperkatakan, tetapi kerajaan negeri atau pihak berkuasa tempatan tiada hak untuk menafikan hak mereka yang bukan Islam untuk ke kedai judi.

“Mengapa ketaksuban ini berlaku terhadap orang bukan Islam? Bukankah mereka rakyat yang telah membayar cukai mereka?

“Apakah kesalahan yang telah mereka lakukan terhadap (Menteri Besar Kedah) Muhammad Sanusi Md Nor sehingga mereka dihukum?,” dakwa P Ramasamy.

Menempelak kenyataan pemimpin DAP itu, Datuk Mohd Yusuf mempersoalkan kenapa Ramasamy mengamuk bila isu arak dan judi ditonjolkan, walhal ia selari dengan undang-undang – Malaysia sebagai sebuah negara Islam.

Malah, beliau sewajibnya patuh kerana berpijak di negara yang ditadbir oleh pentadbiran Islam.

“Masih lupakah ketika DAP berkuasa, mereka sesuka hati mengubahnya sehinggakan orang Islam tersinggung, tetapi mereka langsung tidak peduli.

“Ingat lagi tak kemana wang kita di Tabung Haji apabila mereka sesuka hati pindahkan ke syarikat-syarikat lain dengan alasan tertentu.

“Ketika itu orang Melayu hanya menangis sendirian, tetapi kini apabila isu arak dan judi ditonjolkan mereka pula berang sedangkan ini adalah hukum yang sepatutnya dan ada dalam al-Quran.

“Wajib dilaksanakan di negara kita, cuma kita sahaja yang belum melaksanakan sepenuhnya,” tegasnya.

Beliau turut menjelaskan, apa yang diputuskan Menteri Besar, Datuk Seri Muhammad Sanusi Md Nor itu dibuat dalam bidang kuasa dan tidak menyalahi Perlembagaan.

Sudah tiba orang Melayu menjadi bijak dalam membuat penilaian dalam sesuatu perkara.

“Jangan hilang kuasa lagi baru nak menyesal, hari ini ketika berkuasa gunalah sebaiknya, asalkan tidak melampaui batasan dan keluar bidang kuasa yang sebenar,” katanya.


Kenapa Israel bersegera mahukan gencatan senjata?

KEKALAHAN naratif perang di peringkat antarabangsa. Masyarakat antarabangsa berpihak kepada naratif perjuangan Palestin dan menyaksikan ledakan sokongan kepada Palestin terutama di sosial media dan dunia Barat. Semakin lama perang, semakin lama membuka hakikat Israel sebagai negara penjajah. AS juga menekan Israel setelah AS menerima tekanan antarabangsa.

2. Kos perang yang meningkat dan mereka tidak sanggup untuk menamatkan perang dengan melaksanakan ground invasion terhadap Gaza. Apabila berlaku ground invasion, kemungkinan besar akan berlaku penculikan tentera Israel oleh pejuang Palestin seperti yang berlaku kepada Gilad Shalit. Israel terpaksa tunduk kepada permintaan pejuang Palestin sebagai ganti pembebasan Gilad Shalit.

3. Mata-mata Israel di Gaza telah ditangkap dan mereka berperang di dalam keadaan tidak ada maklumat yang lengkap. Israel terpaksa bom secara rambang dan kemuncaknya apabila mereka menyerang bangunan menempatkan syarikat akhbar antarabangsa di Gaza, naratif perang Israel tidak lagi memihak kepada mereka. Israel tidak lagi mempertahankan diri dari Hamas tetapi cuba menyembunyikan hakikat sebenar dari dunia antarabangsa.

4. Israel tidak berjaya melumpuhkan walau satu pusat kawalan mujahidin di Gaza melalui serangan bom mereka akibat mata-mata mereka di Gaza sudah ditangkap.

5. Pergolakan politik dalaman dari parti pembangkang Israel terhadap Netanyahu. Mereka mendesak untuk dihentikan peperangan dan menyalahkan Netanyahu sebagai punca Israel mendapat malu.

Sekiranya kita mengikuti perkembangan perjuangan Palestin bermula Intifada yang pertama pada 1987, kita harus akui perjuangan Palestin telah meningkat ke satu tahap baharu yang menggerunkan Israel.

Sokongan antarabangsa yang meningkat kepada Palestin, kekuatan persenjataan tentera Hamas, sokongan rakyat kepada Hamas walaupun sebahagian mereka syahid dan cedera akhirnya memberi kita kefahaman bahawa Palestin pasti akan merdeka suatu hari nanti. Dan hari itu sudah semakin hampir.

Insya-Allah, suatu hari nanti kita akan sama sama sujud di Masjid al-Aqsa yang sudah merdeka. Tahniah para pejuang Palestin, tahniah pejuang siber dan sosial media di Malaysia, tahniah para penderma. Semoga Allah SWT ganjari kita dengan sebesar-besar pahala. Allahuakbar, Allahuakbar, Allahuakbar walillahil hamd.

Hj Mohd Shahrularifin Ab Manan
Ketua Sekretariat
Kempen Kesedaran Perang Pedang Al-Quds 2021
Ikatan Muslimin Malaysia (ISMA)


Selepas dikecam isu UEC, Dong Zong ajak berdialog isu pendidikan

BANGI, 5 Jamadilawal 1444H, Rabu – Selepas dikritik dan dikecam kerana mendesak kerajaan mengiktiraf Sijil Peperiksaan Bersepadu (UEC), Pertubuhan pendidikan Cina, Dong Zong mahu berdialog dan berbincang dengan pelbagai lapisan masyarakat untuk mendalami pelbagai isu pendidikan secara rasional dan pragmatik.

Dalam satu kenyataan, Dong Zong berkata, pengiktirafan UEC merupakan satu isu akademik dan pendidikan yang seharusnya dibincangkan secara rasional.

Dakwanya, UEC merupakan satu pentaksiran akademik, sama dengan pentaksiran Sijil Tinggi Persekolahan Malaysia (STPM), International Baccalaureate (IB), A-Level dan sebagainya.

“UEC bukanlah satu petunjuk politik, oleh itu ahli-ahli politik tidak boleh menginterpretasikan UEC sewenang-wenangnya secara berlebihan untuk kepentingan peribadi.

“Sudah tentu, kami sememangnya dengan rendah hati menerima sebarang kritikan dan tunjuk ajar berkenaan kurikulum SMPC dan akan berusaha untuk menambahbaiknya.

“Kerajaan haruslah juga memupuk dialog yang rasional, menyatupadukan hati rakyat dan tidak menghampakan mandat rakyat,” katanya.

Pada masa sama, Dong Zong berkata, mesyuarat bersama ahli-ahli persatuan diadakan bagi mengumpul pandangan terhadap isu pendidikan dan merumuskannya menjadi beberapa resolusi.

Mesyuarat itu telah meluluskan 11 resolusi yang berkait dengan kemakmuran negara, sistem pendidikan, hak dan kepentingan pendidikan pelbagai kumpulan etnik dan lapisan masyarakat.

Ini termasuk penubuhan Ombudsman Pendidikan serta penggubalan dasar pendidikan yang menyokong kepelbagaian budaya dan aliran sekolah, layanan yang adil kepada semua aliran sekolah dan sebagainya.

“Resolusi-resolusi ini mencerminkan pendirian konsisten Dong Zong selama ini terhadap kepelbagaian dan kesaksamaan, jaminan hak pendidikan bahasa ibunda semua kumpulan etnik, serta penjagaan kepelbagaian budaya.

“Kami tetap teguh percaya bahawa dengan memperbetulkan penyelewengan dalam dasar pendidikan, semua murid atau pelajar dapat menikmati peluang dan sumber pendidikan yang adil dan dengan ini dapat meningkatkan daya saing negara kita,” dakwanya.

Sebelum ini, Dong Zong dilaporkan menggesa kerajaan baharu mengiktiraf UEC dan memberi peruntukan kekal kepada sekolah aliran persendirian Cina.

Namun, gesaan itu mendapat bantahan pelbagai pihak kerana tidak selari dengan semangat perpaduan dan dasar pendidikan.

UEC didakwa’berkiblatkan’ sukatan pendidikan dari Taiwan dan China, yang bertentangan dengan sistem pendidikan di negara ini.


PM perlu matang, jangan hukum rakyat Kedah hanya kerana PH-BN kecundang

Oleh Zuhayati Yazid

BANGI, 29 Muharam 1445H, Rabu – Kerajaan Persekutuan harus mengamalkan demokrasi sihat tanpa menghukum rakyat Kedah meskipun gabungan Pakatan Harapan (PH)-Barisan Nasional (BN) mengalami kekalahan teruk pada Pilihan Raya Negeri (PRN) di negeri itu.

Justeru, lembaran baharu yang ditawarkan Menteri Besar Kedah, Datuk Seri Muhammad Sanusi Md Nor dalam aspek hubungan dengan kerajaan Pusat wajar disambut secara matang dan terbuka.

Felo Kanan Majlis Professor Negara, Datuk Dr Jeniri Amir berkata, Perdana Menteri, Datuk Seri Anwar Ibrahim perlu adil dalam melaksanakan dasar dan pembangunan secara demokrasi.

“Dalam situasi ini Anwar perlu ketepi soal politik tetapi bekerjasama dengan kerajaan negeri meskipun ditolak rakyat negeri itu.

“Namun pembangunan dan kebajikan negeri itu tidak boleh dianaktiri dan berdendam tetapi perlu selaras mengikut tuntutan yang sebenar.

“Pada masa sama perlu meneliti kekurangan dan punca utama menyebabkan PH-BN ditolak sepenuhnya rakyat di negeri itu,” katanya ketika dibubungi Ismaweb.net, hari ini.

Dr Jeniri turut menasihatkan Sanusi supaya lebih bertenang dan bermuhasabah dengan tidak terlalu menghentam Pusat secara berterusan.

Katanya, serangan hanya akan memberikan kesan buruk, bukan sahaja secara peribadi tetapi kepada rakyat.

Bagaimanapun beliau berpandangan, permulaan Sanusi untuk ‘berdamai’ dan membuka buku baru dalam meneruskan pentadbiran menyaksikan beliau seorang pemimpin yang profesional dan memikirkan masa depan rakyat.

Terdahulu, selepas mengangkat sumpah sebagai Menteri Besar bagi penggal kedua, ADUN Jeneri itu berkata, beliau bersedia untuk membuka lembaran baharu hubungan antara kerajaan negeri dengan Kerajaan Persekutuan.

Beliau berharap segala urusan dilakukan mengikut prosedur kerajaan, dengan tidak menjadikan keputusan PRN untuk ‘menghukum’ rakyat negeri ini.


Suntikan vaksin COVID-19 ambil masa 15 hingga 30 minit

PUTRAJAYA, 11 Rejab 1442H, Selasa – Individu yang akan disuntik dengan vaksin COVID-19 perlu melalui lima stesen di Pusat Pemberian Vaksin (PPV) dengan proses suntikan mengambil masa antara 15 dan 30 minit termasuk proses pemantauan untuk kesan sampingan, kata Menteri Kesihatan Datuk Seri Dr Adham Baba.

Katanya, stesen pertama ialah untuk saringan gejala dan suhu; stesen kedua untuk pendaftaran; stesen ketiga bagi konsultasi dan persetujuan imunisasi; stesen keempat untuk suntikan vaksin COVID-19; serta stesen kelima untuk pemerhatian.

“Dari saringan suhu sehingga suntikan akan ambil masa antara 10-15 minit. Bagi proses pemerhatian pula selama 15 minit (lagi), namun kita perlu beri ruang secukupnya untuk pemantauan dijalankan,” katanya pada sidang media selepas melakukan simulasi Program Imunisasi COVID-19 Kebangsaan di sini, hari ini,

Turut hadir Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin.

Program Imunisasi COVID-19 Kebangsaan dilaksanakan dalam tiga fasa bermula esok (24 Feb) dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula iaitu dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Khairy sebelum ini dilaporkan berkata Perdana Menteri Tan Sri Muhyiddin Yassin dan Ketua Pengarah Kesihatan Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada hari pertama Program Imunisasi COVID-19 Kebangsaan.

Program itu pada asalnya dijadualkan bermula 26 Feb, namun dipercepatkan ke 24 Feb.

Mengulas lanjut, Dr Adham berkata, kementeriannyan sudah bersedia untuk melaksanakan fasa pertama yang melibatkan 572,588 petugas barisan hadapan berdaftar mengikut rekod setakat 21 Feb lepas.

Menurutnya, sebanyak 532 PPV telah dikenalpasti di seluruh negara untuk pelaksanaan program vaksinasi terbesar negara itu dan dibahagikan kepada lapan kategori mengikut bilangan petugas dan keluasan premis.

Dalam perkembangan lain, Dr Adham berkata, wanita mengandung serta yang menyusukan anak tidak akan diberi suntikan vaksin COVID-19 berdasarkan ketetapan yang dibuat Jawatankuasa Khas Jaminan Akses Bekalan Vaksin COVID-19 (JKJAV).

Pensyarah Perubatan Mikrobiologi Universiti Putra Malaysia Prof Madya Dr Niazlin Mohd Taib dilapor menyarankan wanita mengandung serta yang menyusukan anak agar menangguhkan pengambilan vaksin COVID-19.

Ia bagi mengelak sebarang kemungkinan kesan sampingan berikutan belum ada bukti klinikal untuk menyokong penggunaan vaksin itu dalam kalangan golongan tersebut. – Bernama


Polis kenal pasti dalang jual darjah kebesaran Pahang

KUANTAN, 23 Muharam 1445H, Khamis – Polis telah mengenal pasti dalang dalam kegiatan menjual bintang dan lencana darjah kebesaran Pahang melalui platform e-dagang tanpa kebenaran.

Ketua Polis Pahang, Datuk Seri Yahaya Othman berkata, individu itu dipercayai berada di luar Pahang dan telah menghentikan jualan selepas menyedari kegiatannya dihidu pihak berkuasa.

Beliau memaklumkan perkara itu kepada pemberita pada Majlis Pelepasan Petugas Bantuan Sumber Manusia (BSM) Pilihan Raya Negeri (PRN) di Kompleks Polis Diraja Malaysia (PDRM) Alor Akar di sini hari ini.

Pada 13 Julai lepas, Yahaya mengesahkan pihaknya menerima laporan mengenai penjualan bintang dan darjah kebesaran Pahang yang dibuat di Ibu Pejabat Polis Daerah (IPD) Pekan.

Siasatan awal mendapati satu set darjah kebesaran itu dijual pada harga melebihi RM1,000.

Mengulas mengenai BSM, Yahaya berkata, sebanyak 881 pegawai dan anggota dari kontinjen Pahang digerakkan untuk membantu polis Terengganu pada PRN, Sabtu ini.

Mereka akan ditempatkan di Besut, Hulu Terengganu, Dungun, Marang dan Kemaman selama lima hari bermula hari ini. – Bernama


19 warga China diberkas di pusat panggilan judi dalam talian

KUALA LUMPUR, 23 Rabiulaakhir 1442H, Rabu – Polis menahan 19 warga china termasuk seorang wanita yang disyaki terbabit dalam sindiket perjudian dalam talian menerusi serbuan berasingan ke atas beberapa unit kondominium di Setapak dan Jalan Tun Razak bermula 4 hingga 7 Disember lepas.

Ketua Polis Daerah Wangsa Maju Supt Rajab Ahad Ismail berkata tiga serbuan dijalankan hasil maklumat awam mengenai perjudian dalam talian di kawasan terbabit.

“Suspek berusia antara 21 dan 30 tahun. Dalam serbuan itu, polis turut merampas 15 komputer riba, 49 telefon bimbit serta lain-lain peralatan elektronik yang dipercayai digunakan dalam kegiatan tersebut,” katanya dalam kenyataan hari ini.

Beliau berkata siasatan lanjut mendapati modus operandi sindiket itu ialah mempromosikan perjudian dalam talian kepada pasaran antarabangsa di China menggunakan aplikasi mudah alih seperti Wechat, WhatsApp dan QQChat.

“Anggota sindiket akan menghantar ratusan pesanan kepada pelanggan di China dan mereka dipercayai aktif sejak tiga bulan lalu,” katanya.

Menurut Rajab Ahad, unit kondominium yang dijadikan pusat operasi mereka disewa pada kadar RM1,500 hingga RM5,000 sebulan dan pusat panggilan itu beroperasi dari 8 pagi hingga 8 malam setiap hari.

Kesemua suspek direman selama 14 hari sejak semalam bagi membantu siasatan menurut Seksyen 4 (1) (g) Akta Rumah Judi Terbuka 1953 dan Seksyen 6 (1) (c) Akta Imigresen 1959/63. – Bernama


Dua produk kosmetik dikesan mengandungi racun berjadual

KUALA LUMPUR, 24 Syaaban 1442H, Selasa –  Kementerian Kesihatan (KKM) menggesa orang ramai supaya mengelak daripada membeli dan menggunakan dua produk kosmetik yang dikesan mengandungi racun berjadual.

Ketua Pengarah Kesihatan Tan Sri Dr Noor Hisham Abdullah berkata, produk itu ialah Beautywise Rejuvenating Cream dan Beautywise Rejuvenating Toner, yang masing-masing mengandungi hydroquinone dan tretinoin.

“Notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM. Oleh itu, produk-produk kosmetik tersebut tidak lagi dibenarkan untuk dijual di Malaysia,” katanya dalam kenyataan hari ini.

Dr Noor Hisham berkata, produk yang mengandungi hydroquinone dan tretinoin adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan.

Katanya, penggunaan hydroquinone boleh menyebabkan kesan sampingan seperti kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar UV merbahaya dan boleh meningkatkan risiko kanser kulit.

Penggunaan tretinoin pula boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

Beliau berkata, penjual dan pengedar produk kosmetik berkenaan perlu menghentikan penjualan dan pengedaran serta-merta kerana melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah peraturan-peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama, dan denda tidak melebihi RM50,000 atau penjara tidak melebihi lima tahun atau kedua-duanya bagi kesalahan berikutnya.

Menurut kenyataan itu, syarikat yang melakukan kesalahan itu pula boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

Dr Noor Hisham turut menasihatkan orang awam yang sedang menggunakan produk kosmetik itu agar segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

Orang ramai juga digalakkan menyemak status notifikasi produk kosmetik dengan melayari laman sesawang rasmi Bahagian Regulatori Farmasi Negara (NPRA) (www.npra.gov.my) atau melalui aplikasi ‘NPRA Product Status’ yang boleh dimuat turun daripada Google Play Store. -Bernama


COVID-19: 1 kematian dicatatkan, 8 kes baharu dilaporkan

KUALA LUMPUR, 19 Zulkaedah 1441H, Sabtu – Setelah 25 hari berturut-turut tanpa merekodkan kematian, Malaysia kembali mencatatkan satu kes kematian COVID-19 hari ini, menjadikan jumlah kumulatif kes maut akibat wabak itu 122 kes.

Ketua Pengarah Kesihatan Datuk Dr Noor Hisham Abdullah berkata kes kematian itu membabitkan seorang lelaki tempatan bermumur 72 tahun yang mempunyai penyakit darah tinggi dan kencing manis.

Katanya, lelaki itu telah mendapatkan rawatan tradisional beberapa kali sejak 3 Julai dan kemudiannya ke sebuah hospital swasta pada 9 Julai.

“Beliau segera dipindahkan ke Hospital Umum Sarawak setelah disyaki positif COVID-19. Beliau kemudiannya disahkan positif COVID-19, kesihatan beliau terus merudum dan dimasukkan ke Unit Rawatan Rapi (ICU) dan telah disahkan meninggal dunia pada 5.49 petang semalam,” katanya dalam satu kenyataan hari ini.

Noor Hisham berkata, daripada lapan kes baharu yang dilaporkan hari ini, empat adalah kes penularan di dalam negara dengan dua kes dalam kalangan warganegara dan dua lagi kes adalah bukan warganegara, yang seterusnya menjadikan jumlah kumulatif kes COVID-19 di Malaysia sebanyak 8,704. – Bernama


ISMA sambut baik jaminan Pengerusi SUHAKAM bawa hak asasi ikut acuan tempatan

Oleh Ainul Illia Meor Suzurudin

BANGI, 8 Zulhijjah 1443H, Jumaat – Jaminan Pengerusi Suruhanjaya Hak Asasi Manusia (SUHAKAM) yang baharu, Prof Datuk Dr Rahmat Mohamad bahawa hak asasi manusia di negara ini akan dibuat mengikut acuan tempatan dan tidak lagi berpaksikan budaya Barat atau ‘western centric’, amat dialu-alukan.

Menyifatkan ia perkembangan positif, Presiden Ikatan Muslimin Malaysia (ISMA), Ustaz Muhammad Fauzi Asmuni berkata, akan berlaku perubahan neraca pandang dan rujukan dalam isu hak asasi manusia sekiranya ia benar berlaku.

Malah, jaminan serta gambaran bahawa ia akan bergerak ke arah adat dan budaya tempatan negara, akan mengukukuhkan lagi Perlembagaan Persekutuan.

“Dasar pandang hak asasi SUHAKAM sebelum ini selalu merujuk Barat, sehingga menenggelamkan Perlembagaan negara.

“Sekiranya jaminan itu benar-benar dilaksanakan, maka itu akan mengukuhkan kembali Perlembagaan,” katanya dalam sidang media Malam Pelancaran Sambutan 25 Tahun ISMA, semaa

Bagaimanapun, Ustaz Muhammad Fauzi berkata, cabaran besar akan dihadapi di kalangan tokoh dan golongan liberal di dalam SUHAKAM.

Beliau menjangkakan perbezaan idea ini akan memberi tekanan kepada kepemimpinan baharu.

“Sebahagian tokohnya masih dengan cara fikir lama. Jadi mereka akan bersaing idea di peringkat mereka dahulu. Pertembungan idea di peringkat mereka pun agak sengit juga.

“Namun, segala pandangan yang berpihak kepada nilai tempatan, kita berharap ia akan dominan di masa akan datang,” katanya.

Terdahulu, Yang di-Pertuan Agong memperkenankan pelantikan seramai lapan anggota SUHAKAM yang baharu bagi sesi 2022 sehingga 2025.

Anggota baharu yang dilantik adalah Prof Datuk Dr Rahmat Mohamad sebagai Pengerusi baharu SUHAKAM, bekas Ketua Pengarah Jabatan Kemajuan Islam Malaysia (JAKIM), Datuk Mohamad Nordin Ibrahim.

Seterusnya Dr Chew Chee Ming dari Sarawak, bekas Peguam Besar Sabah, Datuk Mary@Mariati Robert; Peguam dan Timbalan Ketua UMNO Selayang, Hasnal Rezua Merican Habib Merican; Ketua Wanita UMNO Kulim-Bandar Baharu, Nazira Abdul Rahim yang juga seorang peguam dan bekas Presiden Majlis Peguam, K Ragunath.

Seorang lagi pesuruhjaya ialah Pensyarah Undang-undang UKM, Prof Datuk Noor Aziah Mohd Awal yang dilantik semula.

Pertikaian pelantikan ini sudah pun bermula dengan kumpulan hak asasi manusia Suara Rakyat Malaysia (Suaram) melahirkan rasa bimbang atas pelantikan Pengerusi dan dua Pesuruhjaya SUHAKAM yang dianggap tidak mencerminkan kebebasan dan nilai yang sepatutnya diwakili badan itu.

Pengarah Eksekutif Suaram, Sevan Doraisamy turut mempersoalkan kewajaran kerajaan melantik Prof Datuk Dr Rahmat Mohamad sebagai Pengerusi SUHAKAM.

Sevan seolah tidak berpuas hati dengan pelantikan itu kerana, menurutnya, Prof Rahmat ialah orang yang mengarang kertas kerja untuk meyakinkan Majlis Raja-raja agar menolak Statut Rom semasa negara ini ditadbir Pakatan Harapan dulu.


Raja Perlis mahu rakyat fahami pegangan Ahli Sunnah Wal Jamaah

KANGAR, 21 Syaaban 1443H, Khamis – Raja Perlis Tuanku Syed Sirajuddin Putra Jamalullail menitahkan agar setiap rakyat negeri ini benar-benar memahami pegangan Ahli Sunnah Wal Jamaah berdasarkan dalil yang sahih daripada al-Quran dan al-Sunah.

Baginda bertitah semua kepimpinan utama, jentera pentadbiran kerajaan negeri, pegawai dan staf sokongan serta semua rakyat yang menetap dan bekerja di negeri Perlis hendaklah berusaha bersungguh-sungguh dalam mengukuh dan memperteguhkan pegangan Ahli Sunnah Wal Jamaah.

“Dalam melaksanakan ibadah dalam kehidupan seharian kita semua, pegangan negeri Perlis adalah tidak taksub kepada mana-mana mazhab fikah, tetapi sentiasa berusaha menepati al-Quran dan al-Sunah,” titah baginda ketika Majlis Perasmian Penutup Tilawah dan Menghafaz al-Quran Peringkat Negeri Perlis di Dewan Warisan, malam tadi.

Berangkat sama, Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Lailatul Shahreen Akashah Khalil.

Turut hadir Menteri Besar Perlis Datuk Seri Azlan Man, Mufti Perlis Datuk Dr Mohd Asri Zainul Abidin serta barisan Exco Perlis.

Tuanku Syed Sirajuddin bertitah sehubungan itu, Enakmen Pentadbiran Agama Islam Negeri Perlis dan Agensi-agensi agama di dalam negeri Perlis hendaklah diperkasakan agar dapat berdiri sama tinggi dan duduk sama rendah dengan agensi-agensi lain di negeri ini.

Baginda bertitah demi memastikan amalan kebaikan sentiasa diutamakan di negeri ini bersesuaian dengan ajaran al-Quran dan Sunah, Jabatan Agama Islam Perlis (JAIPs) dan Jabatan Mufti Perlis perlu sentiasa membantu, memberikan panduan dan memberi bimbingan kepada rakyat yang berhasrat untuk mempelajari, membaca dan menghafaz al-Quran.

“Beta berharap agar rakyat negeri ini dapat meluangkan masa bagi mempelajari, membaca dan menghafaz al-Quran di mana sahaja berada. Kita semua perlu meyakini bahawa faedah semua amalan kebaikan ini,” titah baginda. – Bernama


China berang, ambil langkah drastik jika Taiwan bergerak ke arah kemerdekaan

BEIJING, 25 Jamadilawal 1443H, Khamis – China memberi amaran kepada Taipei supaya tidak membuat langkah ke arah kemerdekaan.

Sekiranya tetap dilakukan, Beijing akan mengambil ‘langkah drastik’ jika pulau yang ditadbir sendiri itu melintasi garis merah.

“Jika pasukan pemisah di Taiwan mencari kemerdekaan memprovokasi, menggunakan kekerasan atau melintas mana-mana garis merah, kami perlu mengambil langkah drastik,” kata jurucakap Pejabat Hal Ehwal Taiwan Majlis Negara China, Ma Xiaoguang pada sidang akhbar di Beijing.

Pegawai China itu berkata, provokasi oleh pasukan pemisah di Taiwan dan campur tangan luar akan meningkat dalam beberapa bulan akan datang.

“Tahun depan, keadaan Selat Taiwan akan menjadi lebih kompleks dan teruk,” katanya.

Ma berkata, China bersedia mencuba sedaya upaya untuk mencari penyatuan semula secara aman dengan Taipei tetapi akan bertindak jika ia melintas garis merah.

Ketegangan antara China di satu pihak dan Taipei dan Amerika Syarikat di pihak yang lain telah mencapai tahap tertinggi dalam beberapa dekad.

China telah melancarkan jet pejuang berhampiran Taipei manakala AS dilaporkan menempatkan tentera di wilayah itu sejak setahun lalu yang didakwa untuk tujuan latihan.

China terdahulu berkata, latihan ketenteraannya berhampiran Taipei adalah ‘amaran serius’ kepada puak pemisah di pulau yang diperintah sendiri dan penyokong asing mereka, terutamanya Amerika Syarikat.

China mempunyai kedaulatan ke atas China Taipei, dan di bawah dasar ‘Satu China’, hampir semua negara dunia mengiktiraf kedaulatan itu.

AS juga, mengiktiraf kedaulatan China ke atas pulau itu tetapi telah lama merayu Taipei dalam usaha mengecewakan Beijing.

Beijing juga menentang negara lain yang meneruskan hubungan dengan Taipei, dan secara konsisten memberi amaran terhadap penglibatan asing dalam Taipei. – Agensi


Pemimpin jangan cepat melatah bila bercanggah pandangan

KITA perlu insafi perpecahan orang Melayu di Terengganu pernah melalui suatu fasa yang merugikan dan menyedihkan. Gagal menangani perbezaan pendirian politik dengan baik telah menghakis kesepakatan masyarakat sehinggakan pernah berlaku solat dua imam serentak di masjid yang sama. Itu perkara yang telah lepas, namum sejarah pahit ini perlu kita sama-sama ambil pengajaran

2. Permuafakatan dua parti politik terbesar orang Melayu telah merintis jalan ke masa depan yang lebih baik buat kesatuan umat di negeri Terengganu. Banyak perkara yang kita boleh sepakat walaupun berada dalam parti politik yang berbeza. Sepakat jugalah pintu keberkatan Allah untuk memakmurkan lagi bumi Terengganu yang bertuah ini.

3. Perbahasan dan berbalas hujah di Dewan Undangan Negeri adalah norma biasa yang sihat di kalangan wakil rakyat yang dilantik. Berbeza pandangan sememangnya tidak dapat dielakkan. Perbezaan ini perlu diurus dan ditangani secara bijak dan hikmah. Ini merujuk kepada isu pertelingkahan beberapa YB wakil rakyat PAS dan Barisan Nasional di DUN Terengganu berkenaan agihan dana bantuan COVID-19 dari kerajaan Pusat.

4. Sebagai pemimpin dan wakil rakyat, mereka tidak sepatutnya terlalu melatah apabila berlakunya khilaf atau bercanggah pandangan sehingga mencetuskan persepsi yang kurang sihat di kalangan rakyat. Gunalah medium perundingan yang bijaksana sebelum mengheret rakyat dalam perbalahan sesama mereka.

5. Cukup-cukuplah sengketa antara sesama saudara seakidah selama ini. Tidak cukupkah ia menjadi pengajaran bagi kita? Buanglah ego kita sama ada kita di barisan kerajaan atau pun tidak, sama ada kita ahli exco kerajaan negeri atau pun wakil rakyat biasa. Tuan-tuan Yang Berhormat dilantik untuk mewakili rakyat. Bersepakatlah untuk mendaulatkan agama dan memajukan ummah

6. Sebagai rakyat biasa, kami khuatir jika perselisihan tidak ditangani dengan baik, ia akan mencetuskan jurang yang menjejaskan kesepakatan kita. Lihatlah sebelum ini, kita telah berjaya sepakat dalam menentang ICERD, kita sepakat meyokong agenda Buy Muslim First (BMF) dan beberapa lagi agenda kepentingan bersama walau pun kita dari fahaman politik yang berbeza.

7. Ingatlah, musuh agama sentiasa memerhatikan kita. Mereka menanti kita bertelagah sesama sendiri supaya mudah mereka mengambil kesempatan di atas keruntuhan muafakat ini. Tiada yang lebih penting dan tinggi selain melihat agenda Islam dan kepentingan ummah terpelihara dan diletakkan di tempat yang sepatutnya. Jauhilah pepatah Melayu yang menyebut, ‘menang sorak kampung tergadai’ supaya kita tidak berbalah sehingga agenda Islam dan Melayu terpinggir.

Mohd Nasrul Muhaimin
Yang di-Pertua Ikatan Muslimin Malaysia (ISMA) Cawangan Dungun

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Anwar tolong jangan populis, masih ramai tak fasih bahasa kebangsaan

BANGI, 6 Muharram 1445H, Isnin – Cadangan Perdana Menteri, Datuk Seri Anwar Ibrahim supaya pelajar menguasai dan meneruskan pengajian Bahasa Tamil di dalam sekolah menengah kebangsaan mengelirukan serta menimbulkan pelbagai persoalan.

Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya berkata, Anwar sepatutnya menggerakkan inisiatif penguasaan pembelajaran Bahasa Melayu dengan lebih agresif di sekolah-sekolah vernakular.

“Dalam keadaan ramai rakyat Malaysia tak fasih berbahasa kebangsaan, kini kerajaan mahu gerakkan inisiatif belajar bahasa tambahan pula.

“Bukan tidak bagus belajar bahasa baharu tetapi prioriti perlulah betul, jangan populis.

“Apakah ini sempena pilihan raya?,” soalnya mengulas gesaan Anwar supaya Kementerian Pendidikan (KPM) menggalakkan pelajar untuk menguasai dan meneruskan pengajian Bahasa Tamil di dalam sekolah menengah kebangsaan.

Anwar mencadangkan kepada KPM untuk mengkaji semula syarat bagi jumlah pelajar untuk mata pelajaran tersebut yang kini memerlukan 15 pelajar.

Selain itu, Pengerusi Pakatan Harapan (PH) itu mahu KPM memastikan setiap pelajar menguasai bahasa tambahan selain daripada bahasa kebangsaaan.

Bagi Haji Aminuddin, bahasa kebangsaan adalah elemen penting dalam membina perpaduan negara, tetapi beliau tidak nampak usaha serius kerajaan di peringkat pendidikan kebangsaan melalui sekolah-sekolah.

Justeru, beliau berpendapat, Perdana Menteri perlu menyelaras dahulu tahap silibus Bahasa Melayu yang berbeza-beza setelah sekian lama antara sekolah kebangsaan dan vernakular.

“Lagipun, apakah polisi kerajaan hari ini bertepatan dengan ruh Perlembagaan Persekutuan dan falsafah pendidikan kebangsaan, atau semakin jauh menyimpang?,” katanya.


‘Sense of belonging’ warga kota bantu pembangunan wilayah

KUALA LUMPUR, 16 Jamadilakhir 1442H, Jumaat – Warga Kuala Lumpur, Putrajaya dan Labuan bakal menyambut Hari Wilayah Persekutuan ke-17 pada Isnin ini, 1 Februari ketika negara masih dalam Perintah Kawalan Pergerakan (PKP).

Dalam kesibukan memerangi pandemik COVID-19 dan menyesuaikan kehidupan normal baharu ini, pembangunan dan kemodenan membabitkan kemudahan infrastruktur, prasarana dan sosioekonomi masih dapat dinikmati oleh warga ketiga-tiga wilayah itu di bawah seliaan Kementerian Wilayah Persekutuan (KWP).

Contohnya, Dewan Bandaraya Kuala Lumpur (DBKL) menyediakan perancangan jangka panjang menerusi Pelan Pembangunan Kuala Lumpur 2040 dengan menetapkan visi ‘Kuala Lumpur Bandar Untuk Semua’ yang menekankan pengukuhan inklusiviti dan komuniti bandar yang saksama.

Begitu juga dengan Perbadanan Putrajaya yang menjadi bandar ikon negara untuk pusat pentadbiran kerajaan dan Perbadanan Labuan sebagai bandar bebas cukai.

Walaupun semua pihak boleh berbangga dengan pencapaian pihak pentadbir dalam membangunkan ketiga-tiga wilayah itu, namun ‘sense of belonging’ dalam kalangan warganya dilihat masih lagi jauh ketinggalan.

UBAH MENTALITI

Pengerusi Majlis Perwakilan Penduduk (MPP) Parlimen Batu, Gulam Muszaffar Gulam Mustakim berkata pembangunan dalam memastikan keselesaan penduduk tidak hanya terletak sepenuhnya kepada pihak pentadbir sahaja, kerjasama warga kota sebagai penerima manfaat juga amat penting bagi menjayakan sebarang agenda pembangunan.

“Ramai yang tidak berani tampil ke hadapan menyumbang idea kepada pihak berkuasa tempatan (PBT) dalam sebarang projek pembangunan kerana berpendapat ia tiada kaitan dengan mereka.

“‘Sudah terhantuk baru tergandah’. Apabila sesuatu perkara yang menjejaskan kehidupan mereka berlaku, maka bermulalah episod saling menunding jari terhadap satu sama lain dan mendakwa PBT tidak prihatin terhadap isu rakyat,” katanya kepada Bernama.

Sering kali PBT dilabelkan sebagai agensi yang tidak cekap dalam berkhidmat kepada penduduk, khususnya melibatkan kemudahan infrastruktur seperti pembaikian jalan berlubang, banjir kilat, kebersihan dan pelbagai lagi isu komuniti.

“Mentaliti masyarakat terhadap ‘sense of belonging’ masih lagi perlu dipertingkatkan, memandangkan kebanyakan isu komuniti seperti kebersihan setempat, kerosakan kemudahan infrastruktur dan bencana alam seperti banjir kilat adalah berpunca daripada tingkah laku mereka sendiri.

“Apabila berdepan dengan vandalisme, kebersihan, jalan berlubang ataupun longkang tersumbat, mereka terus menyalahkan wakil rakyat ataupun PBT tidak menjalani tanggungjawab masing-masing ataupun terus me’viral’kannya dalam media sosial.

“Namun, sedar ataupun tidak bahawa memainkan peranan sebagai seorang warga kota yang bertanggungjawab juga sebahagian daripada sumbangan pembangunan bandar dan menjayakan inisiatif kerajaan bagi mewujudkan persekitaran selesa kepada kita semua,” katanya.

Ujar Gulam, sikap segelintir masyarakat bahawa PBT perlu berkhidmat kepada mereka atas dasar pembayar cukai haruslah dikikiskan.

“Jika tidak mampu menyumbang idea sekali pun, kesedaran sivik seperti tidak membuang sampah merata, hentikan vandalisme, tidak meludah serta menjaga kemudahan infrastruktur ibarat harta sendiri pun sudah memadai.

“Boleh dikatakan hampir kesemua isu komuniti seperti aspek kebersihan dan kemudahan infrastruktur juga berpunca daripada mereka sendiri, kenapa nak salahkan PBT sedangkan masalah itu berpunca daripada diri kita sendiri?” katanya.

SUMBANGAN AWAM

Sementara itu, penyelidik kanan Institute of Strategic Analysis and Policy (INSAP) Dr Noor Hashimah Hashim Lim, penglibatan awam dalam proses perancangan bandar sangat penting kerana segala pelan yang digubal adalah untuk kepentingan dan kesejahteraan warganya.

Namun, kuasa bagi menentukan dasar dan membuat keputusan itu masih tertakluk dalam PBT dan kerajaan pusat.

“Proses penglibatan orang ramai – dalam bentuk Focus Group Discussion (FGD) dan pengumuman melalui media massa, telah lama dilakukan untuk membantu PBT membentuk rancangan pembangunan termasuk Rancangan Tempatan Daerah (JPJ) dan Rancangan Kawasan Khas (RKK).

“Walaupun penduduk diberitahu untuk menyumbang idea terhadap sebarang perancangan dan pelan pembangunan, namun keputusan tertakluk kepada pentadbir peringkat negeri dan pusat untuk menentukan dengan mengambil kira nasihat pakar dan penduduk,” katanya.

Katanya, pentadbir PBT peringkat dasar dan wakil rakyat seharusnya menggunakan kekuatan ‘keakraban’ mereka dengan penduduk setempat untuk merancang sebarang pembangunan di kawasan mereka.

“Gesaan ide bagi pemerintahan yang desentralisasi, di mana pemberdayaan pihak berkuasa tempatan memberi mereka peluang untuk memanfaatkan kelebihan daya saing dari daerah mereka sendiri dengan lebih baik dan menggerakkan sumber daya yang khusus untuk kemampuan fizikal, ekonomi, budaya dan politik mereka sendiri, dan menangani masalah kritis yang berterusan di kawasan mereka dengan lebih cekap dan tepat pada masanya.

“Saya percaya ini akan membantu kerajaan kita untuk memberikan perkhidmatan awam yang lebih baik dan secara tidak langsung meningkatkan keberkesanan dan responsif institusi terhadap masalah yang khusus di kawasan mereka sehingga memenuhi harapan pembayar cukai terhadap persekitaran tempat mereka tinggal,” katanya. – Bernama


100,000 kit ujian COVID-19 Palestin rosak angkara Israel

RAMALLAH, 5 Safar 1442H, Rabu – Sekurang-kurangnya 100,000 kit ujian COVID-19 rosak dipercayai angkara rejim pengganas Israel, kata Menteri Kesihatan Palestin, Mai al-Kailah.

Al-Kailah percaya Israel bertanggungjawab merosakkan kit ujian berkenaan ketika menghalang laluan kenderaan yang menghantar bahan klinikal itu dari Jordan ke Tebing Barat.

“Setakat yang ada di kementerian cukup untuk melakukan saringan selama tiga hari,” katanya.

Bagaimanapun, tiada maklum balas daripada pihak berkuasa Israel mengenai dakwaan al-Kailah.

Israel mengawal lintasan sempadan Al-Karama, satu-satunya pusat laluan antara Tebing Barat dan Jordan.

Setakat semalam, pihak berkuasa kesihatan Palestin mencatat lima kematian dan 557 lagi kes jangkitan baharu, menjadikan jumlah kepada 314 kematian dan 46,634 kes. – Agensi


Khairuddin dilantik penasihat agama Zahid

KUALA LUMPUR, 3 Ramadan 1444H, Sabtu – Setiausaha Eksekutif Majlis Ulama UMNO, Datuk Mohd Khairuddin Aman Razali dilaporkan dilantik sebagai penasihat agama kepada Timbalan Perdana Menteri, Datuk Seri Ahmad Zahid Hamidi.

Menurut sumber Pejabat Timbalan Perdana Menteri, pelantikan tersebut adalah secara pro bono iaitu tanpa gaji mulai 20 Mac lalu.

“Beliau berkhidmat sebagai penasihat agama tanpa gaji,” kata sumber berkenaan seperi dilapor media tempatan.

Khairuddin adalah bekas Menteri Perusahaan Perladangan dan Komoditi serta bekas Ahli Parlimen Kuala Nerus.

Mohd Khairuddin sebelum ini merupakan Setiausaha Majlis Syura Ulama PAS.

Pada Mac tahun lalu, beliau mengumumkan pendiriannya keluar daripada PAS namun enggan mendedahkan alasan berhubung keputusannya itu.

Pada Pilihan Raya Umum Ke-15 (PRU15), beliau bertanding mempertahankan kerusi Parlimen Kuala Nerus sebagai calon Barisan Nasional (BN).


Gerakkan kempen Komuniti Kita Bebas Arak di seluruh negara

BANGI, 14 Zulhijjah 1441H, Selasa – Inisiatif Ikatan Muslimin Malaysia (ISMA) cawangan Gombak menggerakkan masyarakat setempat untuk bertindak dalam isu penjualan arak di peringkat komuniti wajar dicontohi.

Presiden Ikatan Muslimin Malaysia (ISMA), Haji Aminuddin Yahaya memuji, langkah yang diambil ISMA Gombak menerusi kempen Komuniti Kita Bebas Arak.

Beliau berkata, kempen di peringkat komuniti itu adalah salah satu usaha untuk menghentikan penjualan arak di kawasan penduduk majoriti muslim di seluruh daerah Gombak.

“Malaysia bebas arak nampak seperti mustahil, tetapi ianya bermula dari diri, keluarga dan masyarakat.

“Inilah sekecil-kecil usaha kita yang mampu kita lakukan, yang bakal berbuah pada satu hari nanti kelak,” katanya dalam kenyataan, hari ini.

Haji Aminuddin berkata, kempen itu sangat baik untuk menyatukan komuniti dalam menggerakkan inisiatif berkenaan, yang akan menguntungkan semua pihak dari segi keselamatan, kesihatan dan kesejahteraan masyarakat.

“Ini juga satu peluang keemasan untuk semua pihak tanpa mengira latar belakang politik untuk bekerjasama.

“Alangkah baiknya jika pelbagai pihak setempat seperti NGO, persatuan penduduk dan masjid, surau dapat bekerjasama dalam menjayakan inisiatif ini,” katanya.

Beliau turut berharap, NGO-NGO Islam di seluruh negara, khususnya ISMA cawangan dapat menggerakkan inisiatif sama.

“Saya pasti banyak juga NGO bukan Islam juga mempunyai visi yang sama, iaitu sebuah komuniti yang sejahtera dan selamat,” katanya.


Ubah imej sekular, musuh Islam tak senang perubahan Turki?

BANGI, 4 Zulhijjah 1441H, Sabtu – Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin memberi amaran, musuh pastinya tidak akan senang dengan perkembangan di Turki sejak kebelakangan ini

Beliau juga tidak menolak kemungkinan musuh akan meneruskan rancangan jahat terhadap Presiden Turki, Recep Tayyip Erdogan serta pihak yang cuba mengubah imej sekular negara berkenaan.

“Saya pasti pihak musuh sama ada dari dalam mahu pun di luar negara tidak akan senang dengan apa yang berlaku dan akan meneruskan rancangan jahat mereka terhadap Erdogan dan sesiapa juga yang cuba untuk mengubah wajah dan hala tuju Turki sekular Kemalis.

“Semoga Islam akan terus dimartabatkan dan umat ini akan bergerak cemerlang di masa depan,” katanya menerusi hantaran di Facebook.

Sebelum ini, Erdogan mengumumkan bangunan ikonik Hagia Sophia di Istanbul, iaitu salah satu keajaiban seni bina dunia akan dibuka kembali menjadi sebuah masjid.

Keputusan itu dibuat selepas Mahkamah Tinggi Turki mengeluarkan keputusan susulan Majlis Negara mengemukakan petisyen oleh sebuah kumpulan agama yang mahu membatalkan keputusan Kabinet pada 1934 bagi mengubah bangunan itu kepada muzium.

Penukaran status bangunan bersejarah itu kepada masjid menggembirakan jutaan umat Islam di Turki dan seluruh negara, meskipun ia mendapat bantahan dari pelbagai pihak.

Semalam, media melaporkan, puluhan ribu umat Islam membanjiri Hagia Sophia untuk menunaikan solat Jumaat buat kali pertama setelah bangunan itu dibuka semula sebagai masjid selepas 86 tahun.

Malah, Erdogan turut menyertai para jemaah menunaikan solat berkenaan.


Elak buat spekulasi kematian mengejut dua petugas kesihatan di Klang

BANGI, 28 Zulkaedah 1444H, Sabtu – Jabatan Kesihatan Negeri Selangor menjalankan siasatan terhadap kejadian kematian mengejut membabitkan dua petugas kesihatan di dua fasiliti kesihatan berbeza di daerah Klang, masing-masing pada 4 dan 6 Jun lalu.

Pengarah Kesihatan Negeri Selangor, Datuk Indera Dr Sha’ari Ngadiman berkata, pihak polis juga sedang menjalankan siasatan untuk mengenal pasti punca kematian terbabit.

Justeru, beliau menyarankan semua pihak supaya mengelak daripada membuat sebarang spekulasi dan tidak menyebarkan informasi berkaitan kedua-dua kes itu secara sewenang-wenangnya.

“Ini adalah situasi yang amat menyedihkan kepada semua terutamanya kepada ahli keluarga dan kenalan rapat kes terlibat.

“Jabatan ini berharap orang ramai dan pihak media dapat menghormati dan memberikan ruang privasi untuk mereka melalui tempoh yang sukar ini,” katanya dalam kenyataan, hari ini.

Menyifatkan kejadian itu mendukacitakan, Dr Sha’ari mengingatkan mana-mana individu yang mengalami masalah emosi supaya tampil mendapatkan bantuan sokongan emosi daripada golongan profesional atau menghubungi Talian Bantuan Krisis Kesihatan Mental Talian HEAL di 15555.

Beliau berkata, talian yang dikendalikan Pegawai Psikologi (Kaunseling) Kementerian Kesihatan (KKM) itu beroperasi setiap hari dari jam 8 pagi sehingga jam 12 tengah malam.

“Seluruh warga Jabatan Kesihatan Negeri Selangor berdukacita dengan insiden yang berlaku dan mengucapkan takziah kepada kedua-dua keluarga mendiang atas kejadian ini,” katanya.


Pengkhianat sebenar UMNO adalah Najib, dakwa Muhyiddin

KUALA LUMPUR, 9 Rejab 1443H, Jumaat – Datuk Seri Najib Tun Razak adalah pengkhianat UMNO yang sebenar, demikian kata Pengerusi Perikatan Nasional (PN), Tan Sri Muhyiddin Yassin.

Menjelaskan dakwaan itu, Muhyiddin berkata, Najib sendiri yang membiarkan skandal 1Malaysia Development Berhad (1MDB) menjadi terlalu besar dan buruk sehingga majoriti rakyat membenci UMNO.

Ahli Parlimen Pagoh itu berkata, dakwaan sesetengah pihak bahawa beliau mengkhianati UMNO telah mengalihkan perhatian kepada isu besar sebenar melibatkan Najib.

“Ada pemimpin UMNO menghasut orang Melayu supaya percaya saya pengkhianat. Kononnya sayalah yang menyebabkan kerugian kepada orang Melayu apabila menubuhkan Parti Pribumi Bersatu Malaysia (Bersatu) dan bekerjasama dengan PKR serta DAP menjatuhkan UMNO.

“Mereka cuba menutup hakikat sebenar bahawa UMNO dikhianati oleh bekas Presiden UMNO sendiri, iaitu Najib,” kata Muhyiddin dalam satu hantaran di Facebooknya, hari ini.

Bagaimanapun, Muhyiddin berkata, beliau rela digelar pengkhianat kerana mendedahkan skandal 1MDB dan menubuhkan Bersatu untuk menentang kumpulan kleptokrat dalam UMNO.

“Kini terbukti perjuangan saya adalah benar. Mahkamah telah menjatuhkan hukuman bersalah ke atas Najib atas kesalahan pecah amanah, salah guna kuasa dan pengubahan wang haram melibatkan dana SRC International yang ada hubung kait dengan 1MDB.

“Jelas skandal 1MDB bukan satu fitnah. Bukan satu rekaan. Kerajaan Perikatan Nasional di bawah pimpinan saya telah mengutip semula lebih RM16 bilion wang dan aset berkaitan syarikat 1MDB yang telah diseleweng.

“Kes 1MDB masih dibicarakan di negara kita. Keputusan Mahkamah Rayuan berhubung kes SRC International juga sedang dirayu di peringkat Mahkamah Persekutuan,” katanya.


Pemikiran Dr Burhanuddin al-Helmy demi orang Melayu

Oleh Ainul Illia Meor Suzurudin

BANGI, 26 Safar 1444H, Khamis – Nasionalis dan pemikir awal Islam, Dr Burhanuddin al-Helmy merupakan satu nama yang tidak asing dalam sejarah perjuangan kemerdekaan Tanah Melayu.

Meskipun sumbangannya tidak diangkat secara rasmi dalam rekod sejarah kemerdekaan negara, namun usahanya memajukan orang Melayu dalam pelbagai aspek kehidupan cukup signifikan.

Sama sekali enggan orang Melayu terus dicengkam penjajah, justeru beliau secara konsisten lantang menentang British dan sekutunya demi pembebasan watan.

Mengupas pemikiran tokoh ini, Ketua Pegawai Eksekutif Iris Institute, Syed Ahmad Israa’ Syed Ibrahim berkata, terdapat tiga agenda utama yang diperjuangkannya  untuk dibahaskan.

Beliau berkata, antara usaha utama Dr Burhanuddin di zamannya adalah memperbaharui tajdid falsafah peradaban dan bangsa Melayu.

“Beliau (Dr Burhanuddin) menekankan bahawa Melayu bukan satu kaum yang ingin survive macam kaum Cina dan India. Itu hakikat yang paling teruk dan ini yang diangkat oleh UMNO. Sebab itu slogan UMNO ‘Hidup Melayu’. Sampai 1955 barulah bertukar menjadi ‘Merdeka’. Bila ada pengaruh orang lain barulah UMNO nak guna slogan Merdeka.

“Jadi, makna Melayu yang UMNO pegang sememangnya makna yang paling kecillah. Pada mereka kita hanya satu unit sosial, satu kaum dalam sebuah negara bangsa yang ditentukan oleh British.

“Ini yang menurut Dr Burhanuddin satu jenayah politik besar kepada peradaban Melayu. Kerana ia telah mengubah makna Melayu daripada sebuah peradaban, sebuah bangsa yang sama tinggi dengan peradaban lain kepada etnik kecil yang hanya mahu ‘survive’,” kata Syed Ahmad Israa.

Beliau berkata demikian dalam program ‘Bedah Pemikiran dan Himpunan Penulisan’ yang disiarkan di Facebook Pusat Kajian Pemikiran dan Peradaban Ummah (PEMIKIR), semalam.

Seterusnya, Syed Ahmad Israa berkata, agenda kedua dalam pemikiran Dr Burhanuddin yang pernah digelar ‘Bapa Kebangsaan Melayu’ oleh penulis Ahmad Boestamam ini adalah memperbaharui tajdid manifestasi Islam dalam peradaban negara (khususnya Melayu).

“Banyak penulisannya, banyak beliau syarahkan kenapa pentingnya membincangkan Islam dalam peradaban Melayu. Kenapa Melayu dan Islam tidak dapat dipisahkan ketika berbicara mengenai peradaban.

“Beliau cuba bawa banyak perubahan dan orang Melayu yang sebelum ini bagaikan mencari sesuatu yang hilang, bila jumpa Islam seolah menemui sesuatu yang selama ini mereka cari,” katanya.

Bagaimanapun, Dr Burhanuddin menyatakan bahawa kedua-dua agenda ini pula mustahil dibincangkan kecuali dengan menghilangkan segala ‘belenggu’.

Apabila bercakap soal itu, beliau membicarakan mengenai kepentingan ‘merdeka’ dan kekuatan kendiri untuk pembangunan bangsa.

“Beliau menginsafi realiti yang ada, bahawa kita dibelenggu daripada pelbagai aspek. Bila bincang mengenai merdeka bukan hanya tentang British keluar. Tapi merdeka pemikiran, merdeka ekonomi dan lain-lain lagi. Nak reverse balik kesan penjajahan.

“Beliau menekankan kekuatan kendiri untuk pembangunan bangsa. Kuasa nasional kita bangunkan kekuatan kita, bukan kita meminjam atau bersandar kepada kekuatan kuasa lain. Ini ramai orang yang Melayu tak faham.

“Hatta orang kiri pun masa tu. Orang kiri akan pinjam kekuatan Komunis, Russia, Jepun. Hatta Indonesia sekali pun, Soekarno dia bersandar pada kekuatan Komunis. UMNO pula bersandar pada British.

“Sedangkan kekuatan nasional datang dari kita sendiri. Walaupun pada awal tu kita akan susah dan sakit. Kalau kita hentikan semua ni memanglah kita akan terganggu. Tapi kena bina semula. Di atas kerobohan Melaka, kita bangunkan jiwa kita,” katanya.

Pautan video:


Kadar tambang feri ke Langkawi pada harga baharu berkuat kuasa esok

ALOR SETAR, 6 Muharram 1444H, Khamis – Konsortium Ferry Line Ventures Sdn Bhd gabungan daripada tujuh syarikat feri penumpang terbesar di negara ini mengumumkan kenaikan kadar tambang baharu bagi laluan feri Langkawi ke Kuala Perlis dan Kuala Kedah berkuat kuasa esok.

Pengurus Sumber Manusia dan Operasi konsortium itu Kapten Dr Baharin Baharom berkata, kadar tambang baharu laluan Langkawi-Kuala Perlis dan Kuala Perlis-Langkawi bagi golongan dewasa dan kanak-kanak warganegara meningkat sebanyak RM3 iaitu masing-masing akan berharga RM21 dan RM16.

“Harga tambang baharu bagi dewasa bukan warganegara pula ialah RM27 iaitu meningkat sebanyak RM9 manakala tambang kanak-kanak bukan warganegara pula RM19.50 berbanding RM13 kadar tambang asal,” katanya dalam kenyataan hari ini.

Baharin berkata, kadar tambang baharu bagi laluan Langkawi-Kuala Kedah dan Kuala Kedah-Langkawi pula adalah RM26.50 bagi golongan dewasa warganegara berbanding RM23 sebelum ini manakala RM20.50 bagi kanak-kanak warganegara iaitu meningkat sebanyak RM3.50.

“Tambang baharu bagi dewasa bukan warganegara pula adalah RM34.50 berbanding RM23 harga asal manakala tambang kanak-kanak bukan warganegara pula ialah RM25.50 iaitu meningkat sebanyak RM8.50 daripada kadar tambang asal,” katanya.

Bagaimanapun, beliau berkata, kadar tambang bagi dewasa, kanak-kanak, Orang Kurang Upaya (OKU) dan warga emas berusia 60 tahun ke atas yang merupakan penduduk pulau itu kekal bagi kedua-dua laluan feri berkenaan.

Ketika ini kadar tambang penduduk dewasa dan kanak-kanak dari Langkawi-Kuala Perlis dan Kuala Perlis-Langkawi adalah RM15 dan RM10 manakala RM10 dan RM13 bagi golongan OKU dan warga emas.

Harga tambang dewasa dan kanak-kanak dari Langkawi-Kuala Kedah dan Kuala Kedah-Langkawi pula pada kadar RM20 dan RM14 manakala OKU dan warga emas masing-masing RM14 dan RM17. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Sindiket JIM: Sempadan negara rapuh? Rakyat terdedah ancaman?

Oleh Fazleen Safina

BANGI, 9 Rabiulakhir 1442H, Rabu – Penahanan beberapa pegawai Jabatan Imigresen Malaysia (JIM) oleh Suruhanjaya Pencegahan Rasuah Malaysia (SPRM) adalah satu perkembangan yang mengejutkan.

Timbalan Ikatan Muslimin Malaysia (ISMA), Ustaz Muhammad Fauzi Asmuni berkata, perkara tersebut menjawab persoalan masyarakat sebelum ini sama ada pegawai JIM terbabit dalam sindiket jenayah atau pun tidak.

“Di satu sudut kita mengucapkan syabas atas tindakan SPRM tersebut, tetapi di satu sudut yang lain kita tertanya-tanya sudah berapa lamakah sindiket melibatkan pegawai-pegawai imigresen itu berlaku.

“Banyak lagi persoalan lain yang akan timbul hasil dari tangkapan ini seperti berapa ramai lagi sebenarnya pegawai imigresen yang terlibat dan adakah sempadan negara kita sekarang ini sudah rapuh dan terdedah kepada ancaman luar,” soalnya dalam satu kenyataan, hari ini.

Pada masa sama, beliau turut mempersoalkan sekiranya motif pembabitan pegawai JIM hanya disebabkan dorongan wang atau lebih teruk lagi menjadi ejen bagi pihak asing.

“Tangkapan ini adakah akan menyelesaikan akar umbi masalah atau kepala-kepala dan dalang-dalang sebenarnya masih lagi bebas?

“Kita berharap semoga tangkapan ini tidak akan berakhir begitu sahaja.

“Apa yang penting dan ingin dilihat oleh rakyat adalah sejauh mana kerajaan berjaya mematikan kumpulan-kumpulan sindiket yang mengancam keselamatan negara,” tegasnya.

Terdahulu, tiga lagi pegawai JIM termasuk Timbalan Pengarahnya yang bertugas di Lapangan Terbang Antarabangsa Kuala Lumpur (KLIA) ditahan SPRM kerana disyaki terlibat dengan sindiket pemalsuan cap keluar masuk warga asing di pintu masuk utama dan sempadan negara.

Menurut sumber SPRM, kesemua suspek berusia antara 38 hingga 54 tahun itu ditahan di Ibu Pejabat SPRM.

“Ketiga-tiga pegawai imigresen ini telah dibawa ke Mahkamah Majistret Putrajaya untuk direman di bawah Seksyen 117 Kanun Acara Jenayah,” katanya.

Sumber itu berkata sehingga kini, 53 individu termasuk 33 pegawai imigresen yang bertugas di KLIA, klia2 dan Bangunan Sultan Ismail Johor Bahru, Johor ditahan menerusi Ops Selat yang dilancarkan 16 November lepas.

Ops Selat digerakkan SPRM dengan kerjasama Jabatan Imigresen, yang membabitkan serbuan di Putrajaya; Johor Bahru, Johor; Kuching, Sarawak dan Kota Kinabalu, Sabah.


Turki akan gantung hubungan diplomatik dengan UAE

ISTANBUL, 25 Zulhijjah 1441H, Sabtu – Turki berkemungkinan akan menggantung hubungan diplomatik dengan Emiriah Arab Bersatu (UAE) dan memanggil pulang duta dari Abu Dhabi, selepas perjanjian kontroversi dengan negara haram Israel.

Kementerian Luar Negeri berkata, sejarah tidak akan pernah memaafkan tingkah laku hipokrit UAE dalam menyetujui perjanjian seperti itu yang menceritakan susunan politik Timur Tengah.

Di bawah perjanjian AS – yang pertama antara Israel dan negara Teluk Arab – negara Yahudi itu bersetuju untuk menangguhkan rancangan aneksasi di Tebing Barat yang dijajah.

Para pemimpin Palestin mengecamnya sebagai tikaman di belakang untuk tujuan mereka.

“Langkah menentang Palestin bukanlah sesuatu yang dapat dihadam. Sekarang, sama ada Palestin menutup atau menarik balik kedutaannya. Perkara yang sama berlaku untuk kita.

“Saya memberitahu beliau (Menteri Luar Negeri) kita mungkin juga mengambil langkah untuk menghentikan hubungan diplomatik dengan kepemimpinan Abu Dhabi atau menarik kembali duta kita,” katanya,” kata Presiden Turki, Recep Tayyip Erdogan sambil memaklumkan telah memberi arahan kepada Menteri Luar.

Kementerian Luar Negeri sebelum ini berkata, rakyat Palestin bertindak betul menolak perjanjian berkenaan di mana UAE mengkhianati perjuangan mereka.

“Sejarah dan hati nurani rakyat di wilayah ini tidak akan lupa dan memaafkan tingkah laku hipokrit ini,” katanya.

Turki mempunyai hubungan diplomatik dan perdagangan dengan Israel, namun hubungan kedua-dua negara itu tegang selama bertahun-tahun.

Pada tahun 2010 komando rejim Israel membunuh 10 aktivis Turki yang berusaha melanggar sekatan di Semenanjung Gaza, yang diperintah oleh gerakan Islam Palestin Hamas. – Agensi


Arak: Kenapa nak layan budaya buruk kumpulan minoriti?

Oleh Athirah Huda Zalhe

KUALA LUMPUR, 17 Zulhijjah 1441H, Jumaat – Kerajaan tidak perlu melayan kehendak dan budaya golongan minoriti sekiranya boleh menganiaya majoriti umat Islam di negara ini.

Demikian tegas Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat mengulas tuntutan lapan kumpulan perdagangan terhadap keputusan Kementerian Wilayah Persekutuan membekukan lesen penjualan arak di negeri itu.

Sebelum ini, lapan kumpulan berkenaan menuntut satu sesi pertemuan bersama Menteri Wilayah Persekutuan, Tan Sri Annuar Musa berikutan keputusan pembekuan lesen penjualan arak.

Dalam kenyataan bersama, mereka mendakwa ramai ahli yang lesen minuman keras mereka akan tamat.

Desak kerajaan kekal dengan keputusan, Ustaz Masridzi berkata, tiada keperluan untuk melayan budaya minum arak yang diamalkan golongan minoriti di negara ini.

“Ini budaya mereka, bukan amalan agama mereka. Adakah budaya minum arak perlu merosakkan masyarakat majoriti di Malaysia?

“Kita terlalu melayan kumpulan minoriti sehingga budaya buruk mereka ini menjahanamkan kita majoriti umat Islam,” katanya pada sidang media di sini, hari ini.

Apa yang lebih dikesalkan, beliau berkata, hukuman sedia ada dan bakal dipinda juga masih belum mencapai kadar yang setimpal.

“Dari segi hukuman pun kita tak boleh nak kuat kuasakan sehingga mandatori, dari sudut industri arak pun kita gagal untuk menghapuskan.

“Bagaimanapun, kita tetap mengucapkan tahniah dan berterima kasih dengan keberanian Tan Sri Annuar Musa terhadap keputusan drastiknya dalam isu penjualan arak ini,” katanya.


Agong dukacita Ordinan Darurat dibatal tanpa perkenan

BANGI, 19 Zulhijjah 1442H, Khamis – Yang di-Pertuan Agong, Al-Sultan Abdullah Ri’ayatuddin Mustafa Billah Shah, menzahirkan rasa dukacita dengan kenyataan dibuat kerajaan berhubung pembatalan semua Ordinan Darurat yang telah dimasyhurkan.

Datuk Pengelola Bijaya Diraja, Datuk Indera Ahmad Fadil Shamsuddin dalam satu kenyataan berkata, walhal pembatalan semua Ordinan Darurat itu belum mendapat perkenan daripada Seri Paduka.

Baginda turut menzahirkan rasa amat dukacita kerana apa yang dipersetujui terdahulu dengan Menteri di Jabatan Perdana Menteri, Datuk Seri Takiyuddin Hassan dan Peguam Negara, Tan Sri Idrus Harun berhubung cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan tidak dilaksanakan.

“Seri Paduka Baginda menegaskan bahawa kenyataan Yang Berhormat Menteri di Parlimen pada 26 Julai lalu tidak tepat dan telah mengelirukan Ahli-Ahli Dewan Rakyat.

“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai lalu yang telah dilakukan secara tergesa-gesa tanpa pembentangan di Parlimen.

“… dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku Ketua Utama Negara seperti yang termaktub di dalam Perlembagaan Persekutuan,” katanya.

Menurut kenyataan Istana Negara itu, Seri Paduka Baginda sedia maklum mengenai keperluan Agong bertindak mengikut nasihat Jemaah Menteri seperti terkandung dalam Perkara 40 (1) Perlembagaan Persekutuan.

“Namun, Seri Paduka Baginda menzahirkan pandangan bahawa baginda selaku Ketua Utama Negara, mempunyai kewajipan untuk menyampaikan nasihat dan teguran jika berlaku sebarang tindakan yang tidak berperlembagaan oleh mana-mana pihak.

“… khususnya mereka yang melaksanakan fungsi dan kuasa KDYMM Seri Paduka Baginda Yang di-Pertuan Agong,” kata Ahmad Fadil.

Menerusi kenyataan sama, Agong menggesa Ahli Parlimen memberi keutamaan kepada kemaslahatan dan kesejahteraan rakyat serta negara pada sesi sidang Parlimen – yang kini sedang berlangsung untuk mencari penyelesaian terhadap pelbagai masalah yang dihadapi rakyat dan negara ketika krisis pandemik COVID-19 ini.

“Seri Paduka Baginda turut mengambil kesempatan menyeru rakyat bersama mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera,” katanya.


Ahmad Samsuri menghadap Sultan Terengganu mohon bubar DUN

KUALA TERENGGANU, 8 Zulhijjah 1444H, Selasa – Menteri Besar, Datuk Seri Dr Ahmad Samsuri Mokhtar menghadap Sultan Terengganu, Sultan Mizan Zainal Abidin pagi ini, bagi memohon perkenan tarikh pembubaran Dewan Undangan Negeri (DUN).

Ahmad Samsuri yang juga Pengerusi Perikatan Nasional (PN) Terengganu tiba di Istana Syarqiyyah di sini, pada 8.38 pagi untuk sesi menghadap berkenaan.

Beliau sempat membuka cermin kereta dan melambai tangan ke arah pengamal media yang berkumpul di luar istana.

Dijangka tiada sidang media khas mengenai pengumuman tarikh pembubaran DUN hari ini, sebaliknya menteri besar hanya akan mengeluarkan kenyataan bertulis setelah selesai sesi menghadap.

Pada Pilihan Raya Umum Ke-14 (PRU), PAS mengambil alih pentadbiran kerajaan Terengganu daripada Barisan Nasional (BN) selepas memenangi 22 daripada 32 kerusi DUN, manakala BN hanya memperoleh 10 kerusi.

Tempoh mandat bagi DUN Terengganu akan berakhir pada 30 Jun ini.

Terengganu antara enam negeri yang akan mengadakan PRN pada tahun ini selain Selangor, Negeri Sembilan, Pulau Pinang, Kelantan dan Kedah.

DUN Kelantan dibubarkan pada 22 Jun manakala DUN Selangor sehari selepas itu.

DUN Kedah dan Pulau Pinang masing-masing akan dibubarkan esok manakala DUN Negeri Sembilan dijangka dibubarkan pada 30 Jun.- Bernama


PRN: Penganalisis ramal 76 peratus ahli PH sokong calon BN

Oleh Ainul Illia Meor Suzurudin

BANGI, 17 Muharam 1445H, Jumaat – “Ya benar Datuk Seri Ahmad Zahid Hamidi ditolak sebahagian ahli yang menyokong sesetengah pemimpin UMNO yang sudah dipecat atau digantung keahlian mereka.

“Tapi yang tolak Zahid ini adalah minoriti,” demikian kata penganalisis politik Pusat Perdana Fakulti Razak, Universiti Teknologi Malaysia (UTM) Kuala Lumpur, Dr Mazlan Ali.

Ekoran itu, beliau yakin penolakan ahli UMNO terhadap Ahmad Zahid tidak akan terlalu menjejaskan undi terhadap Barisan Nasional (BN) pada Pilihan Raya Negeri (PRN), 12 Ogos nanti.

Malah, jangkaan BN gagal memenangi kerusi ditandingi juga bakal meleset kerana hakikatnya BN memperoleh kelebihan setelah bekerjasama dengan Pakatan Harapan (PH) dalam pilihan raya kali ini.

Dalam kajiannya di Selangor, beliau berkata bahawa peratusan ahli UMNO yang menolak PH adalah 17 peratus sahaja.

Manakala sesetengah kawasan majoriti Melayu di Selangor, misalnya di Tanjong Karang dan Sabak Bernam, kira-kira  25 hingga 30 peratus ahli UMNO menyatakan tidak menerima PH.

“Tetapi yang menyatakan sokongan pada gabungan BN-PH adalah 56 peratus. Sementara di Kedah, lebih kurang 60 peratus ahli UMNO menyokong gabungan BN-PH. Yang selebihnya menolak atau pun tidak menunjukkan sikap,” katanya ketika dihubungi Ismaweb.net.

Berdasarkan dapatan itu, Dr Mazlan melihat pada Pilihan Raya Negeri (PRN) kali ini BN akan mampu untuk memenangi kerusi kerana sudah pasti undi PH akan berpihak kepada BN.

Tambahan pula, katanya, menerusi kajiannya didapati peratusan ahli dan penyokong parti PH juga adalah lebih tinggi menyokong gabungan PH-BN.

“Yang menyatakan akan menyokong calon BN dalam pilihan raya ini adalah 76 peratus purata ahli PH.

“Dan ini adalah satu mesej bahawa BN mungkin boleh mengekalkan kerusi yang ditandingi kerana kalau Pilihan Raya Umum ke-15 (PRU15) mereka bertanding tiga penjuru, iaitu BN, PH dan Perikatan Nasional (PN).

“Perpecahan undi itulah yang menyebabkan UMNO telah hilang banyak kerusi dan BN hanya menang 30 kerusi sahaja. Dan sekiranya mereka (BN-PH) bergabung kemungkinan undi mereka bertambah,” katanya.

Bagaimanapun, beliau berpandangan bahawa peluang UMNO untuk menguasai negeri Kelantan, Terengganu dan Kedah agak sukar kerana pengaruh PN di ketiga-tiga negeri ini masih kuat.

“Tetapi sekurang-kurangnya di Terengganu dan di Kedah UMNO berpeluang untuk merapatkan jurang dengan PAS.

“Cuma UMNO perlu bekerja lebih keras lagi kerana di negeri pantai timur dan utara pengaruh gelombang hijau masih kuat. Walaupun tidak sekuat pada PRU15 yang lalu,” katanya.


Peluru berpandu Israel bedil Damsyik

DAMSYIK, 25 Zulkaedah 1444H, Rabu – Serangan udara negara haram Israel ke atas ibu negara Syria, Damsyik pada Rabu menyebabkan seorang anggota tentera cedera parah.

Menurut agensi berita negara Syria, SANA – yang memetik sumber tentera – pertahanan udara Syria menembak jatuh beberapa serangan peluru berpandu rejim Zionis yang dilancarkan dari Bukit Golan.

“Musuh Israel melakukan pencerobohan udara dari arah Bukit Golan yang diduduki, menyasarkan beberapa kawasan di barat daya Damsyik,” katanya.

Sumber bagaimanapun tidak mengulas lanjut mengenai sasaran serangan itu, hanya mengatakan seorang anggota tentera cedera parah dan menyebabkan kerosakan material.

Pemerhati Hak Asasi Manusia Syria yang berpangkalan di United Kingdom bagaimanapun berkata, serangan peluru berpandu Israel itu ditujukan ke arah depot senjata milik pejuang pro-Iran dan menyebabkan kebakaran.

Dalam tempoh 12 bulan sehingga April, serangan Israel ke atas Syria mengorbankan sekurang-kurangnya 44 orang dan mencederakan lebih daripada 50 orang.

Israel telah bertahun-tahun melakukan ratusan serangan terhadap apa yang disifatkannya sebagai sasaran berkaitan Iran di Syria.

Walaupun jarang mengulas mengenai serangannya di Syria, Israel berulang kali berkata, negara itu tidak akan membenarkan Iran meluaskan pengaruh ketenteraannya ke wilayah Syria. – Agensi


Qatar mahu Taliban contohi sistem perundangan Islam sebenar

DOHA, 24 Safar 1443H, Jumaat – Taliban digesa mencontohi kepimpinan Qatar yang mengamalkan sistem perundangan Islam sebenar dan tidak mengenepikan hak-hak wanita.

Menteri Luar Qatar, Sheikh Mohammed bin Abdulrahman Al Thani menegaskan, tindakan Taliban tidak membenarkan pelajar perempuan ke sekolah disifatkan sebagai sangat mengecewakan.

Beliau berkata demikian merujuk kepada pengharaman Taliban yang tidak membenarkan pelajar perempuan di peringkat menengah meneruskan pengajian ke sekolah, seminggu selepas pengambil alihan pentadbiran Afghanistan.

“Tindakan yang berlaku di Afghanistan sangat menyedihkan dan dilihat sebagai langkah mundur.

“Kita semua perlu mendekati Taliban dan gesa untuk tidak meneruskan langkah ini selain menunjukkan cara terbaik dalam mengendalikan undang-undang Islam yang sebenar,” katanya sambil merujuk Qatar yang mengamalkan sistem perundangan Islam.

Malah, Qatar tegasnya turut memiliki jumlah tenaga kerja wanita lebih ramai dalam sektor kerajaan dan pengajian tinggi berbanding lelaki.

Terbaharu, Taliban didakwa melakukan pelanggaran hak asasi manusia apabila mempamerkan empat mayat lelaki dengan menggantungnya di kawasan awam selepas dipercayai terlibat dengan penculikan.

Tindakan berkenaan, dilihat menyerupai peraturan Taliban dalam mengendalikan perundangan dari tahun 1996 hingga 2001.

Dalam masa sama, Sheikh Mohammed menggesa masyarakat antarabangsa terus memberi perhatian kepada negara itu dan tidak membiarkan tindakan berkenaan sehingga menyebabkan rakyat terus menderita dan tertekan.

Katanya, pihaknya berharap Taliban dapat mengubah perundangan yang ditetapkan.

Selain berharap Qatar dapat mempengaruhi Taliban sekali gus mendorongnya memperbaiki tindakan terhadap rakyat di sana. -Agensi


Tiada kertas siasatan dibuka berhubung Hartal Doktor Kontrak: Polis

KUALA LUMPUR, 18 Zulhijjah 1442H, Rabu – Polis Diraja Malaysia tidak membuka apa-apa kertas siasatan berhubung petugas kesihatan yang menyertai perhimpunan Hartal Doktor Kontrak di sekitar ibu negara dan Selangor pada Isnin.

Ketua Polis Kuala Lumpur Datuk Azmi Abu Kassim berkata tiada petugas kesihatan yang disiasat kerana menyertai perhimpunan yang diadakan di beberapa hospital termasuk Hospital Kuala Lumpur itu.

“Setakat ini, tidak ada siasatan dibuat,” katanya ringkas ketika dihubungi hari ini.

Dalam perkembangan sama, Ketua Polis Selangor Datuk Arjunaidi Mohamed berkata tiada kertas siasatan dibuka di negeri itu berhubung perhimpunan berkenaan.

Sebaliknya, beliau berkata polis hanya mengambil keterangan petugas kesihatan berhubung pencerobohan pengamal media di Pusat Kuarantin dan Rawatan COVID-19 Bersepadu (PKRCB) di Taman Ekspo Pertanian Malaysia (MAEPS) Serdang susulan laporan yang diterima mengenainya.

Arjunaidi berkata siasatan sedang dibuat termasuk mengenal pasti mereka yang memasuki PKRCB MAEPS tanpa kebenaran pihak berkaitan.

Menjelaskan perkara berkenaan, Timbalan Ketua Polis Daerah Sepang Supt Md Noor Aehawan Mohamed berkata dewan di MAEPS itu diwartakan sebagai PKRCB yang melarang orang luar memasuki kawasan itu tanpa kebenaran.

“Seorang daripada media berkenaan telah membuat (liputan) secara live semasa berada di dalam dewan itu. Setakat ini, pihak polis telah merakam keterangan seramai 17 petugas kesihatan yang terdiri daripada doktor dan jururawat yang bertugas semasa kejadian untuk membantu siasatan bagi mendapatkan pengesahan mengenai kehadiran media di dalam dewan berkenaan,” katanya dalam kenyataan.

Beliau berkata siasatan dijalankan mengikut Seksyen 448 Kanun Keseksaan atas kesalahan menceroboh kawasan.

Siasatan turut dijalankan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit 2021 atas kesalahan ingkar prosedur operasi standard serta Seksyen 233 Akta Komunikasi dan Multimedia 1998 atas kesalahan membuat rakaman secara langsung di dalam kawasan yang dilarang sehingga memaparkan pesakit sedang menerima rawatan.

Pada Isnin, polis menerima laporan berhubung enam pengamal media daripada pelbagai agensi yang didakwa menceroboh PKRCB MAEPS. – Bernama